Napahanga sa Simbag kan Bibliya | Binago kan Bibliya an Saindang Buhay\nBASAHON SA Acholi Afrikaans Albanian Aleman Amharic Arabic Armenian Aymara Bicol Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Cinyanja Croatian Czech Dangme Danish Dutch Efik Español Estonian Ewe Finnish Ga Garifuna Georgian Greenlandic Griego Guarani Haitian Creole Hapon Hebreo Hiligaynon Hungarian Icelandic Igbo Iloko Indonesian Ingles Italiano Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Koreano Kwangali Kwanyama Latvian Lingala Lithuanian Luganda Luo Luvale Macedonian Malagasy Mam Maya Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Nepali Ngabere Norwegian Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Pranses Quechua (Bolivia) Romanian Runyankore Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tajiki Tatar Thai Tigrinya Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nNapahanga Ako sa Malinaw Saka Lohikal na mga Simbag kan Bibliya\nISINAYSAY NI ERNEST LOEDI\nTAON NIN PAGKAMUNDAG: 1948\nGINIKANAN NA NASYON: HUNGARY\nGUSTONG-GUSTONG MAKUA AN SIMBAG SA MAHAHALAGANG HAPOT NIYA SA BUHAY\nIpinangaki ako sa Székesfehérvár, Hungary, sarong siyudad na mayaman sa kasaysayan sa nag-aging labing 1,000 taon. Makamumundo ta sagkod ngunyan nagigirumduman ko pa an bakong magayon na mga pangyayari na maririsa sa winalat na danyos kan ikaduwang giyera mundiyal.\nNagdakula ako sa sakong lolo saka lola. Nauugma ako pag nagigirumduman ko sinda—lalo na si lola Elisabeth. Itinadom niya sa sako an makusog na pagtubod sa Diyos. Puon kan tres anyos ako, burubanggi kaming namimibi kan inaapod kun minsan na Pamibi kan Kagurangnan (Ama Niyamo). Pero, nasabutan ko sana an kahulugan kan pamibing iyan kan madali na akong mag-30 anyos.\nAn sakong lolo saka lola an nag-ataman sa sako kan ako aki pa huling dawa banggi nagtatrabaho an mga magurang ko, sa paglaom na makatipon nin kuwarta para makabakal nin disenteng harong. Pero, kada ikaduwang Sabado, iribang nagkakarakan an bilog na pamilya. Pirmi kong nagigirumduman an mga panahon na iyan na magkairibanan kami.\nKan 1958, nagkatotoo an pangarap kan mga magurang ko; nakabakal sinda nin harong para sa samong tulo. Nakaibanan ko man giraray an sakong mga magurang—ugmahon ako! Pero, pakalihis nin anom na bulan, biglang natapos an kaugmahan na iyan. Nagadan sa kanser si Tatay.\nNamundo akong marhay. Nagigirumduman ko na namibi ako: “Diyos ko, nakimahirak ako na iligtas nindo si Tatay. Kaipuhan ko siya. Ta’no ta dai nindo dinangog an mga pamibi ko?” Gustuhon kong maaraman kun hain na si Tatay. Iniisip-isip ko: ‘Yaon na kaya siya sa langit? O dai ko na daw talaga siya mahihiling pa?’ Naaara ako sa ibang aki na may tatay pa.\nSa laog nin dakul na taon, haros aroaldaw akong nagduduman sa sementeryo. Minaluhod ako sa may lulubngan ni Tatay saka namimibi: “Nakikimahirak ako, Diyos ko, gusto kong maaraman kun hain na si Tatay.” Ipinapamibi ko man na tabangan akong masabutan an kahulugan nin buhay.\nSa edad na 13, nagdesisyon akong mag-adal nin lengguwaheng Aleman. Inisip ko na sa kadakul asin mayaman na literatura kan Alemania, tibaad makahanap ako nin simbag sa mga hapot ko. Kan 1967, nagpuon akong mag-eskuwela sa siyudad nin Jena, na parte pa kaidto kan Sirangan na Alemania. Nagpaparabasa ako kan mga libro kan mga pilosopo na Aleman, lalo na kun manungod sa kahulugan nin buhay. Dawa may nakua akong interesanteng mga ideya, dai talaga ako kaiyan nakontento. Padagos akong namibi para sa simbag.\nKan 1970, buminalik ako sa Hungary. Duman ko namidbid an nagin agom ko, si Rose. Kan panahon na iyan, nasa irarom nin Komunistang pamamahala an Hungary. Dai nahaloy pakakasal mi, nagdulag kami pasiring sa Austria. Plano ming magpasiring talaga sa Sydney, Australia, kun sain yaon an tiyuon ko, asin duman na mag-istar.\nNakakua tulos ako nin trabaho sa Austria. Sarong aldaw, saro sa mga katrabaho ko an nagsabi na puwede kong makua sa Bibliya an simbag sa gabos kong hapot. Tinawan niya ako nin mga libro na nagpapaliwanag manungod sa Bibliya. Binasa ko tulos idto pero gusto kong makanuod pa. Kaya nagsurat ako sa Mga Saksi ni Jehova, an kagpublikar kan mga libro, asin naghagad nin dakul pang babasahon.\nKan inot na anibersaryo mi sa kasal, may nagbisita samo na sarong hoben na Saksi na taga Austria. Dara niya an pighahagad kong babasahon, asin pig-alok niya akong mag-adal nin Bibliya, na inako ko man. Huling gustong-gusto kong makanuod, duwang beses kaming nag-aadal kada semana—an kada pag-adal inaabot nin mga apat na oras!\nUgmahon ako sa mga itinutukdo kan mga Saksi hali sa Bibliya. Kan ipinahiling ninda sa sako an pangaran nin Diyos, an Jehova, sa sakong Bibliya na Hungarian, haros dai ako makatubod. Sa 27 taon na nagsisimba ako, dai ko lamang nadangog na nasambitan an pangaran nin Diyos. Napahanga ako sa malinaw saka lohikal na mga simbag kan Bibliya sa mga hapot ko. Halimbawa, nanudan ko na an mga gadan dai na nin pag-arám, na garo nanok na nagtuturog. (Parahulit 9:5, 10; Juan 11:11-15) Nanudan ko man an manungod sa panuga kan Bibliya na bagong kinaban na duman ‘dai na nin kagadanan.’ (Kapahayagan 21:3, 4) Naglalaom ako na mahihiling ko giraray si Tatay, huling sa bagong kinaban, ‘magkakaigwa nin pagkabuhay liwat.’—Guibo 24:15.\nBilog na puso man na nag-adal nin Bibliya si Rose kaiba ko. Marikas an pag-uswag mi, huling natapos mi an pig-aadalan na libro sa laog sana nin duwang bulan! Inatenderan mi an kada pagtiripon kan mga Saksi na ginigibo sa Kingdom Hall. Napahangang marhay kami sa pagkamuot, pagkamatinabang, asin pagkasararo kan mga Saksi ni Jehova.—Juan 13:34, 35.\nKan 1976, tinugutan kami ni Rose na makalaog sa Australia. Tulos-tulos kaming naghanap duman nin mga Saksi ni Jehova. Maugma ninda kaming inako kaya nagin pamugtak tulos an buot mi. Kan 1978, nagin na man kaming mga Saksi.\nNakua ko man giraray an simbag sa mga hapot na haluyon ko nang pinag-iisipan. Paagi sa pagrani sa Diyos na Jehova, nanumpungan ko man an pinakamarahay na Ama na maiisip ta. (Santiago 4:8) Asin dakulang bagay sa sako an paglaom na mahiling giraray si Tatay sa bagong kinaban.—Juan 5:28, 29.\nKan 1989, nagdesisyon kami ni Rose na magbalik sa Hungary tanganing masabi mi man sa samong mga amigo, pamilya, pati na sa mga makakaulay mi an samong pagtubod. Nagkapribilehiyo kaming magtukdo nin Bibliya sa ginatos na tawo. Labing 70 sa sainda an kaiba mi nang naglilingkod ki Jehova, kabali na diyan an padaba kong nanay.\nSa laog nin 17 taon, pigparapamibi ko na makua an simbag sa mga hapot ko. Naglihis pa an 39 taon, pero namimibi pa man giraray ako—pero ngunyan an sinasabi ko, “Salamat, namumutan kong Ama sa langit, sa pagsimbag sa mga ipinapamibi ko puon kan aki pa ako.”\nPosible daw Talaga an Sarong Makahulugan na Buhay?\nKun kita napapaatubang sa mga kasakitan o kamunduan mas kaipuhan tang marhay na maaraman kun baga posible pa talaga an sarong makahulugan na buhay.


Leni langkag na sa operasyon kan Infirmary hospital\nMabilog nin Technical Working Group\nPapangenotan ni Bise Presidente Leni Robredo an pagcrear kan Technical Working Group (TWG) nganing hanapan nin solusyon an problema sa abalang operasyon kan Calabanga Infirmary Hospital sa Brgy. Paolbo, Calabanga, Camarines Sur.\nAn Bise Presidente liwat nagbisita sa natapos na construksyon sa edificio kan hospital kan Oktubre 20 kaibanan si Congresista Gabby Bordado Jr., mga opisyales kan Departamento de Salud sa Bikol asin mga miembros kan Sangguniang Bayan kan LGU Calabanga, na nanghihinayang siya kan natapos na edificio na sagcod sa ngonian dai pa napapakinabangan.\nSa maabot na Oktubre 30, 2017 papangenotan kan bise presidente an miting na gigibohon sa munisipyo nganing magbilog kan TWG na siya mismo an magiging chairman, kaibanan an DOH Bikol, opisina kan gobernador kan Camarines Sur, opisina ni Congresista Gabby Bordado, Jr. kan tercer distrito, Provincial Health Office asin kan opisyales lokal nganing maghaman nin mga plano kun nuarin dapat maging operational an hospital sa tabang kan LGU asin kan DOH.\nAn hospital tuyong binogtak sa Brgy. Paolbo na harayo na sa centro kan banwaan nganing matabangan an mga pasyente sa hararayo asin bukid na barangay na dai na kaipuhan magdalagan sa hospital sa Ciudad nin Naga.\nAn edificio kan hospital narealisar kan panahon na congresista pa kan tercer distrito kan Camarines Sur si VP Robredo kan makakonsiger nin maabot sa P50 milyon sa administrasyon ni dating Presidente Benigno Aquino III mantang nagcierto man na matabang an Capitolyo Provincial sa pamamayo ni Gobernador Migz Villafuerte na matagama nin P50 milyon para sa personajes kan hospital.\nSA 2017 PREPARADO NA SA DOH\nKan mag-inspeksyon an bise presidente sa laog kan edificio kan Infirmary Hospital yaon man si Dr. Rey Millena asin iba pang opisyales kan DOH na nagkumpirmar na igwa na kuta sindang budget allocations ngonian na 2017 para sa sinambit na hospital kabali digdi an mga facilidades alagad dai man sinda makahiro huli kan kawaran nin personajes.\nAfuera pa kaini, pigcierto kan DOH Bikol na igwa nang alokasyon para sa masunod na taon 2018.\nSinabi kan DOH na saiya nang napag-araman na pigpublikar na kan Capitolyo Provincial an mga plantilya posisyon sa ibubugtak na mga empleado sa hospital.\nDapat magtarabangan na an opisyales lokal, DOH asin Capitolyo Provincial kaya ngani nagdesisyon an bise presidente na magbilog nang TWG.\nSa pigtalaan na miting sa Oktubre 30 nakatalaan inbitaran si Dr. Butch Borja kan City Hall asin an pamayo kan Tinambac Infirmary Hospital nganing magheras kan saiyang kaaraman sa pagpuon asin pagpadalagan kan sarong Infirmary Hospital. (DPA)


Nagpapaili Ka Daw sa Diyos na Jehova? | Pag-aadalan\nBASAHON SA Afrikaans Albanian Aleman Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik Español Estonian Ewe Fijian Filipino Sign Language Finnish Finnish Sign Language Fon French Sign Language Ga Garifuna Georgian German Sign Language Greek Sign Language Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Ingles Isoko Italian Sign Language Italiano Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Pranses Punjabi Quebec Sign Language Quechua (Ancash) Quechua (Bolivia) Romanian Romanian Sign Language Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Binabalukat ni Jehova an buhay kan saiyang mga lingkod; mayo sa mga nagpapaili sa saiya an ibibilang na may sala.”—SAL. 34:22, NW.\nANO AN MANUNUDAN MO SA AREGLO KAIDTO NA MGA SIYUDAD NA PAILIHAN KUN DAPIT SA . . .\npapel kan mga elder sa pagtabang sa saro na nakagibo nin magabat na kasalan?\nkahalagahan kan paggibo kan kinakaipuhan na lakdang tanganing makamtan kan nagkasala an pagkahirak nin Diyos?\npagigin lubos kan pagpapatawad ni Jehova?\n1. Huli sa kasalan, ano an parating namamatian kan maimbod na mga lingkod nin Diyos?\n“HIRAK man sa sako!” (Roma 7:24) Dakul sa maimbod na lingkod nin Diyos ngunyan an nakakapagsabi man kan sinabing iyan ni apostol Pablo. Gabos kita nagmana nin kasalan, asin kun nakakagibo kita nin mga bagay na sarungat sa kagustuhan tang mapaugma si Jehova, tibaad mamatian niyatong miserable kita. Iniisip pa ngani nin nagkapirang Kristiyanong nakagibo nin magabat na kasalan na dai na sinda mapapatawad nin Diyos.\n2. (a) Paano ipinahiling kan Salmo 34:22 na dai dapat pangibabawan nin grabeng pagkakonsiyensiya an mga lingkod nin Diyos? (b) Ano an pag-uulayan sa artikulong ini? (Hilingon an kahon na “ Leksiyon o Antitipiko?”)\n2 Minsan siring, sinasabi sa sato kan Kasuratan na an mga nagpapaili ki Jehova dai dapat pangibabawan nin grabeng pagkakonsiyensiya. (Basahon an Salmo 34:22.) Ano an kalabot sa pagpaili ki Jehova? Anong mga lakdang an kaipuhan niyatong gibuhon tanganing makamtan an pagkahirak asin pagpapatawad ni Jehova? Tanganing maaraman an simbag sa mga hapot na iyan tutukaron ta an mapadapit sa areglo na mga siyudad na pailihan kaidto sa Israel. Totoo, ipinautob an areglong iyan sa irarom kan tipan na Katugunan, na sinalidahan kaidtong Pentecostes 33 C.E. Alagad girumdumon na an Katugunan hali ki Jehova. Kaya paagi sa areglo na mga siyudad na pailihan, maaaraman ta an pagmansay ni Jehova sa kasalan, sa mga nagkasala, asin sa pagsulsol. Pag-ulayan ta nguna kun taano ta may mga siyudad na pailihan an Israel asin kun paano nagpupunsiyonar an mga iyan.\n‘MAGPILI KAMO NIN MGA SIYUDAD NA PAILIHAN’\n3. Ano an ginigibo kaidto kan mga Israelita sa mga kaso nin tuyong paggadan?\n3 Para ki Jehova seryosong bagay an gabos na kaso nin paggadan sa suanoy na Israel. Kun an saro tuyong nanggadan, gagadanon siya kan pinakaharaning paryenteng lalaki kan biktima, na inaapod na “[parabalos] kan dugo.” (Bil. 35:19) Iyan an magigin kabayadan kan dugo kan ginadan na biktima. An paggadan tulos sa mga tuyong paragadan nakaprotektar sa kalinigan kan Dagang Panuga, huling ipinagbuot ni Jehova: ‘Dai nindo pagdigtaan an daga na namumugtakan nindo, huli ta an [pagpabulos nin dugo nin tawo] makakadigta sa daga.’—Bil. 35:33, 34.\n4. Ano an ginigibo kaidto sa Israel kun may saro na dai tinutuyong nakagadan?\n4 Pero, ano an ginigibo kan mga Israelita kun may saro na dai tuyong nakagadan? Dawa dai niya iyan tinuyo, nagkasala pa man giraray siya nin pagpabulos nin dugo nin inosenteng tawo. (Gen. 9:5) Pero huli sa pagkahirak, tinutugutan siyang dumulag pasiring sa saro sa anom na siyudad na pailihan tanganing dai siya magadan kan parabalos kan dugo. Duman, mapoprotektaran siya. Kaipuhan niyang magdanay sa siyudad na pailihan sagkod na magadan an halangkaw na saserdote.—Bil. 35:15, 28.\n5. Paano puwedeng makatabang sa sato an areglo na mga siyudad na pailihan na mas mamidbid si Jehova?\n5 Bakong ideya nin tawo an pagtalaga sa mga siyudad na ini na magin mga siyudad na pailihan. Ipinagbuot mismo ni Jehova ki Josue: ‘Sabiha sa mga Israelita, “Magpili kamo nin mga siyudad na pailihan.”’ An mga siyudad na ini ‘ilinain’ asin ibibilang na sagrado. (Jos. 20:1, 2, 7, 8, BPV *) Huling direktang kalabot si Jehova sa paglain sa mga siyudad na ini para gamiton sa espesyal na katuyuhan, tibaad maihapot ta: Paano nakakatabang sa sato an areglong ini na mas malinaw na masabutan an pagkahirak ni Jehova? Asin ano an itinutukdo kaini sa sato manungod sa kun paano kita makakapaili sa saiya ngunyan?\n“IPAPALIWANAG NIYA SA KAMAGURANGAN . . . KUN ANO AN NANGYARI”\n6, 7. (a) Ipaliwanag an papel kan kamagurangan sa paghusgar sa sarong dai tinutuyong nakagadan. (Hilingon an ritrato sa kapinunan kan artikulo.) (b) Taano ta sarong kadunungan na dumulok sa kamagurangan an sarong dai tinutuyong nakagadan?\n6 Pagkatapos na an saro dai tuyong makagadan, kaipuhan niyang magdulag pasiring sa siyudad na pailihan asin ‘ipaliwanag sa kamagurangan [na nasa trangkahan kaiyan] kun ano an nangyari.’ Dapat na magin marahay an pag-ako ninda sa saiya. (Jos. 20:4, NW) Pagkatapos nin pirang panahon, ibabalik siya sa siyudad kun sain siya nakagadan para husgaran kan kamagurangan duman. (Basahon an Bilang 35:24, 25.) Saka lang siya ibabalik sa siyudad na pailihan pag idineklarar na nindang aksidente sana an nangyari.\n7 Taano ta kalabot an kamagurangan? Huling responsabilidad nindang pagdanayon na malinig an kongregasyon nin Israel asin tabangan an dai tinutuyong nakagadan na makinabang sa pagkahirak ni Jehova. Sarong iskolar sa Bibliya an nagsurat na kun dai madulok sa kamagurangan an dai tinutuyong nakagadan, “ikakapahamak niya ini.” Sinabi pa niya: “Mayong ibang babasulon kun magadan man siya, huling dai niya inaprobetsaran an proteksiyon na itinao nin Diyos sa saiya.” May probisyon na tabang para sa saro na dai tinutuyong nakagadan, pero kaipuhan niyang maghinguwang hanapon asin akuon an tabang na iyan. Kun dai siya mapaili sa saro sa mga siyudad na ilinain ni Jehova, gagadanon siya kan pinakaharaning paryente kan nagadan niya.\n8, 9. Taano ta dapat na maghagad nin tabang sa mga elder an sarong Kristiyanong nakagibo nin magabat na kasalan?\n8 Ngunyan, an sarong Kristiyano na nakakomiter nin magabat na kasalan kaipuhan na dumulok sa mga elder kan kongregasyon tanganing matabangan siya. Taano ta mahalagang marhay ini? Inot, hali ki Jehova an areglo na kaputan nin mga elder an mga kaso nin magabat na pagkakasala, arog kan nakasurat sa saiyang Tataramon. (Sant. 5:14-16) Ikaduwa, nakakatabang an areglong ini sa nagsusulsol na mga nagkasala na magdanay sa pangangataman nin Diyos asin dai na bumalik sa dati nindang makasalan na gibo. (Gal. 6:1; Heb. 12:11) Ikatulo, pinili asin sinanay an mga elder tanganing pakusugon an nagsusulsol na mga nagkasala, na nagtatabang na mabawasan an namamatian nindang kulog asin grabeng pagkakonsiyensiya. Inaapod ni Jehova an mga elder na ini na ‘pailihan tumang sa [bagyong mauranon].’ (Isa. 32:1, 2) Bako daw na an areglong ini sarong kapahayagan kan pagkahirak nin Diyos?\n9 Dakul sa mga lingkod nin Diyos an nakamati nin dakulang kaginhawahan kan magdulok sinda asin magpatabang sa mga elder. Halimbawa, an brother na si Daniel nakagibo nin magabat na kasalan, pero nagduwa-duwa siyang magdulok sa mga elder sa laog nin nagkapirang bulan. “Pakalihis nin dakul na panahon,” an sabi niya, “inisip ko na mayo nang magigibo an mga elder para tabangan ako. Pero pirmi akong natatakot sa posibleng magin mga konsekwensiya kan nagibo ko. Saka pag namimibi ako ki Jehova, pagmati ko kaipuhan ko pirming punan iyan paagi sa paghagad nin tawad sa nagibo ko.” Kan huri, nagpatabang man nanggad si Daniel sa mga elder. Mapadapit sa mga nangyari sa saiya, ini an sabi niya: “Talagang natakot akong magdulok sa sainda. Pero pagkatapos kong gibuhon iyan, pagmati ko garo baga may saro na naghali kan magabaton kong pasan. Ngunyan, puwede na akong makipag-ulay ki Jehova na mayo nin ano man na ulang.” Ngunyan, may malinig na konsiyensiya na si Daniel, asin dai pa sana nahahaloy ninombrahan siya bilang ministeryal na lingkod.\n“MADULAG SIYA PASIRING SA SARO SA MGA SIYUDAD NA INI”\n10. Tanganing makamtan an pagkahirak, ano an kaipuhan na gibuhon tulos nin sarong dai tinutuyong nakagadan?\n10 An saro na dai tinuyong nakagadan nin tawo may kaipuhan na gibuhon tanganing makamtan an pagkahirak. Kaipuhan niyang magdulag pasiring sa pinakaharaning siyudad na pailihan. (Basahon an Josue 20:4. *) Dai ta nanggad maiisip na kampante sana siya, huling an buhay niya nakadepende kun siya makakaabot tulos sa siyudad asin kun magdadanay siya diyan! Nangangahulugan iyan na may mga isasakripisyo siya. Kaipuhan niyang bayaan an saiyang trabaho, an komportableng buhay sa harong, asin an katalingkasan niyang magduman sain man niya gusto—sagkod na magadan an halangkaw na saserdote. * (Bil. 35:25) Pero sulit an mga pagsakripisyong iyan. Kun an nagpaili maghali sa siyudad, ipinapahiling niya na baliwala talaga sa saiya an buhay kan tawong nagadan niya, saka mamemeligro man an saiyang buhay.\n11. Paano maipapahiling nin sarong nagsusulsol na Kristiyano na dai niya binabaliwala an pagkahirak nin Diyos?\n11 Tanganing makinabang sa pagkahirak nin Diyos, dapat na may gibuhon man an nagsusulsol na mga nagkasala ngunyan. Dapat na lubos niyatong bayaan an satong makasalan na mga gibo, na linilikayan bako sana an magabat na mga kasalan kundi pati man idtong bakong gayong magabat na mga kasalan na sa parati minasagkod sa grabeng pagkakasala. Pinasabngan si apostol Pablo na iladawan an ginibo kan nagsusulsol na mga Kristiyano sa Corinto. Sinabi niya: “Hilinga kun ano an ibinunga sa saindo kan saindong diyosnon na pagmundo. Nagbunga iyan nin mas urog na determinasyon sa parte nindo, iyo, sa paglinig kan saindong pangaran, iyo, sa pagkauyam sa maraot na gibo, iyo, sa pagkaigwa nin takot sa Diyos, iyo, sa hararom na pagmawot, iyo, sa kaigutan, iyo, sa pagtanos kan sala!” (2 Cor. 7:10, 11) Kun determinado niyatong babayaan an satong makasalan na mga gibo, maipapahiling niyato ki Jehova na dai ta binabaliwala an satong nagibo asin an saiyang pagkahirak.\n12. Ano an tibaad kaipuhan na isakripisyo nin sarong Kristiyano tanganing makamtan an pagkahirak nin Diyos?\n12 Ano an tibaad kaipuhan na isakripisyo nin sarong Kristiyano tanganing padagos niyang makamtan an pagkahirak nin Diyos? Dapat na magin andam siyang isakripisyo dawa an sarong bagay na mahalagang marhay sa saiya kun magigin dahilan iyan na magkasala siya. (Mat. 18:8, 9) Kun may mga amigo ka na iniimpluwensiyahan kang gumibo nin mga bagay na dai nakakapaugma ki Jehova, makikiiba-iba ka pa daw sa sainda? Kun nasasakitan kang magin katamtaman sana sa pag-inom nin inumon na de-alkohol, lilikayan mo daw an mga sitwasyon na tibaad makatentar sa saimo na mag-inom nin sobra? Kun may pinaglalabanan kang imoral na mga pagmawot, linilikayan mo daw an ano man na pelikula, website, o mga aktibidad na makakapukaw nin maating mga kaisipan? Tandaan, sulit nanggad an ano man na pagsakripisyo niyato tanganing mapagdanay an satong integridad ki Jehova. Mayo nang mas makulog pa kisa sa pagmating binayaan niya kita. Sa ibong na lado, mayo nang ibang mas nakakaugma kisa sa mamatian an saiyang maimbod na ‘pagkamuot sagkod pa man.’—Isa. 54:7, 8, BPV.\n‘IYAN MAGIGIN SAINDONG PAILIHAN’\n13. Ipaliwanag kun taano ta puwedeng magin ligtas, tiwasay, asin maugma an sarong nagpaili mantang yaon siya sa siyudad na pailihan.\n13 Pag nasa laog kan siyudad na pailihan an sarong dai tinutuyong nakagadan, ligtas siya. Mapadapit sa mga siyudad na iyan, sinabi ni Jehova: ‘Iyan magigin saindong pailihan.’ (Jos. 20:2, 3) Dai hinahagad ni Jehova na husgaran giraray sa parehong kaso an nakagadan. Dai man tutugutan an parabalos kan dugo na maglaog sa siyudad tanganing gadanon an nagpaili. Kaya dai kaipuhan na matakot an nagpaili na may mapurbar na gumadan sa saiya. Mantang nasa siyudad, ligtas asin tiwasay siya sa irarom kan proteksiyon ni Jehova. Bako ining presuhan na pailihan. Sa siyudad tatawan siya nin oportunidad na magtrabaho, magtabang sa iba, asin maglingkod ki Jehova nin may katuninungan. Iyo, puwede siyang magkaigwa nin maugma asin nakakakontentong buhay!\nMagtiwala sa pagpapatawad ni Jehova (Hilingon an parapo 14-16)\n14. Sa ano makakasigurado an sarong nagsulsol na Kristiyano?\n14 Dawa nagsulsol na, namamati kan nagkapirang lingkod nin Diyos na nakagibo nin magabat na kasalan na garo “nakapreso” sinda huli sa grabeng pagkakonsiyensiya asin iniisip pa ngani ninda na dai na malilingawan ni Jehova an nagibo nindang magabat na pagkakasala. Kun arog kaiyan an namamatian mo, lugod na pirmi mong girumdumon na pag nagpatawad si Jehova, ginigibo niya iyan nin lubos! Napatunayan ni Daniel, na sinambit kasubago, na totoo ini. Pagkatapos siyang itanos kan mga elder asin tabangan na magkaigwa giraray nin malinig na konsiyensiya, sinabi niya: “Naginhawahan na ako. Kan maasikaso na an mga bagay-bagay sa tamang paagi, dai na ako pinupurisaw kan konsiyensiya ko. Pag an kasalan pinatawad na, mayo na iyan. Arog kan sinabi ni Jehova, hahalion niya an mga pasan mo asin ibubugtak iyan harayo saimo. Dai mo na iyan nuarin man mahihiling pa.” Pag nasa laog na kan siyudad na pailihan an sarong nagpaili, dai na niya kaipuhan na matakot na gagadanon siya kan parabalos kan dugo. Kaagid kaiyan, pag pinatawad na ni Jehova an satong kasalan, dai na niyato kaipuhan na matakot na uungkaton niya iyan o gagamiton tanganing hukuman kita.—Basahon an Salmo 103:8-12.\n15, 16. Paano mapapakusog kan papel ni Jesus bilang Paratubos asin Halangkaw na Saserdote an saimong pagtitiwala sa pagkahirak nin Diyos?\n15 Sa katunayan, kumpara sa mga Israelita, may mas dakulang rason pa ngani kita na magtiwala sa pagkahirak ni Jehova. Pagkatapos na ipahayag ni Pablo an saiyang grabeng kamunduan huling dai niya nasusunod nin lubos si Jehova, sinabi niya: “Salamat sa Diyos paagi ki Jesu-Cristo na satuyang Kagurangnan!” (Roma 7:25) Iyo, sa ibong kan pinaglalabanan niyang salang mga tendensiya asin kan mga kasalan na nagibo niya kaidto—na pinagsulsulan na niya—nagtitiwala si Pablo sa pagpapatawad nin Diyos paagi ki Jesus. Bilang satong Paratubos, linilinig ni Jesus an satong konsiyensiya asin tinatawan kita nin panglaog na katuninungan. (Heb. 9:13, 14) Bilang satong Halangkaw na Saserdote, “magigibo man niyang iligtas nin lubos an mga minadulok sa Diyos paagi sa saiya, huling nagdadanay siyang buhay asin pirming yaon para makiulay para sa sainda.” (Heb. 7:24, 25) Kun an papel kan halangkaw na saserdote nakaasigurar sa mga Israelita na papatawadon an mga kasalan ninda, lalo nang makakaasigurar sa sato an mga ginigibo kan satong Halangkaw na Saserdoteng si Jesus na puwede kitang “mag-ako . . . nin pagkahirak asin daing kapantay na kabuutan sa mga panahon na kaipuhan ta an tabang.”—Heb. 4:15, 16.\n16 Kaya tanganing makapaili ki Jehova, kaipuhan niyatong ipahiling na nagtutubod kita sa atang ni Jesus. Dai pag-isipon na an pantubos para sana sa mga tawo sa pangkagabsan. Imbes, magtubod na nakikinabang ka sa pantubos. (Gal. 2:20, 21) Magtubod na an pantubos iyo an basehan para mapatawad an saimong mga kasalan. Magtubod na an pantubos nagtatao sa saimo kan paglaom na buhay na daing katapusan. An atang ni Jesus regalo ni Jehova para sa saimo.\n17. Taano ta gusto mong magpaili ki Jehova?\n17 Ipinapabanaag kan mga siyudad na pailihan an pagkahirak ni Jehova. Paagi sa areglong ini, dai sana idinuon nin Diyos an pagigin sagrado nin buhay kundi iinilustrar man niya kun paano kita tinatabangan nin mga elder, kun ano an kalabot sa tunay na pagsulsol, asin kun taano ta lubos kitang makakapagtiwala sa pagpapatawad ni Jehova. Nagpapaili ka daw ki Jehova? Mayo nang ibang mas ligtas na lugar na puwede tang pailihan! (Sal. 91:1, 2) Sa sunod na artikulo, pag-uulayan ta kun paano makakatabang sa sato an mga siyudad na pailihan na maarog an pinakanangungurog na halimbawa nin hustisya asin pagkahirak ni Jehova.\n^ par. 10 Josue 20:4 (NW): “Madulag siya pasiring sa saro sa mga siyudad na ini asin matindog sa may trangkahan kan siyudad tapos ipapaliwanag niya sa kamagurangan kan siyudad kun ano an nangyari. Dangan aakuon ninda siya sa siyudad asin tatawan siya nin lugar na maiistaran asin maistar siyang kaiba ninda.”\n^ par. 10 Sigun sa Judiong mga reperensiya, minalataw na maistar man sa siyudad na pailihan an pinakaharaning mga kapamilya nin saro na dai tinutuyong nakagadan.\nLeksiyon o Antitipiko?\nPuon kan huring mga taon kan ika-19 siglo, tinawan nin atensiyon kan The Watch Tower an propetikong kahulugan kan mga siyudad na pailihan. “An kabtang na ini kan Katugunan ni Moises talagang nagseserbing anino sa pailihan na puwedeng makua kan nagkasala paagi ki Cristo,” an sabi kan Setyembre 1, 1895 na isyu. “Kun an saro magpapaili sa saiya paagi sa pagtubod, makakakua siya nin proteksiyon.” Pakalihis nin sarong siglo, sinambit kan An Torrengbantayan na an antitipikong siyudad na pailihan iyo an ‘probisyon nin Diyos para protektaran kita sa kagadanan huli sa pagbalga sa saiyang pagbuot manungod sa pagigin sagrado nin dugo.’\nPero, ipinaliwanag kan Marso 15, 2015 na isyu kan An Torrengbantayan kun taano ta sa mga publikasyon niyato ngunyan bihira nang sambiton an makahulang mga tipiko asin antitipiko: “Pag itinutukdo kan Kasuratan na an sarong indibidwal, pangyayari, o bagay tipiko nin ibang bagay, aakuon niyato iyan. Pero, dai niyato dapat tawan nin antitipikong aplikasyon an sarong tawo o pangyayari kun mayo man nin espesipikong basehan sa Kasuratan para gibuhon iyan.” Mayong sinasabi an Kasuratan kun baga may antitipikong kahulugan an mga siyudad na pailihan, kaya imbes na iyan an pag-ulayan, an idinuduon sa artikulong ini asin sa masunod iyo an mga leksiyon na manunudan kan mga Kristiyano sa areglong ini.


Home / Catanduanes / Legazpi City / Police / virac / Gov Cua: Mayong problema kun si PCI Espedido distino sa Catanduanes\nBicol Standard Newspaper Sunday, October 14, 2018 Catanduanes, Legazpi City, Police, virac\nLEGAZPI CITY (Bicol Standard) -Mayo nin naheheling na problema si Catanduanes Governor Joseph Cua sa nagluwas na bareta na madidistino sa saindang provincia an controversial na si Police Chief Inspector Jovie Espenido. Ini an saiyang enot na pahayag sa intrevista kan mga miembros kan media.\nSabi ni Cua dai dapat tawan nin maraot na kahulugan an siring na desisyon kan Philippine National Police (PNP), orog na kan mga nagpapalakop nin mga opinyon sa social media.\nInako kan gobernador na enot pa kaini, nagpadara siya nin surat ki Bicol PNP Regional Director Arnel Escobal para maghagad nin listahan kan mga pangaran na pwedeng pag pilian kan magiging bagong provincial director kan pulis sa saindang provincia.\nMientrastanto, sa parte ni Espenido dai man dapat ikahadit kan mga tawo an saiyang presencia, ta maski pa igwa siya nin mga inaatubang na asunto sa jusgado, dai pa nin desisyon kun siya may sala o mayo sa akusasyon.\nHastang sinusurat an baretang ini, dai pa ma sierto kun anong pwesto an saiyang pupugolan sa Catanduanes.\nSi Espenido may rangong Chief Inspector, asin an kaipohan na magpugol kan pwesto bilang PNP Provincial Director, dapat P/Superintendent o P/Sr. Superintendent.\nMaroromdoman na an Catanduanes naging controversial kan enot na mga taon nin huli sa pagka discubre kan Mega Shabu Laboratory sa Brgy. Palta Small, sa banwaan kan Virac.\nAn nasambit na caso pig dadangog pa ngonian sa jusgado.\nGov Cua: Mayong problema kun si PCI Espedido distino sa Catanduanes Reviewed by Bicol Standard Newspaper on Sunday, October 14, 2018 Rating: 5


Tataramon na Romblomanon - Wikipedia\nAn artikulo na ini nangangaipuhan nin mga dagdag na mga citation para sa beripikasyon. Pakiulay, tabangang mapagayon pa an artikulong ini sa pamamagitan kan pagdagdag nin mga citation para duman sa makatotoohang mga kuáhan. An mga mayong maninigong kuáhan nin materyales pwedeng magin nasubok asin nahali. (January 2017)\nProvincia nin Romblon (interonc Romblon asin mga isla nin Sibuyan; pirang mga parte kan Tablas lain sa Banton, Corcuera, Maestro de Ocampo asin Carabao)\nLugar kun saen pigtataram an Romblomanon\nAn Romblomanon sarong panrehiyon na tataramon na Austronesyo na pigtataram, kaiba kan Asi asin Onhan, sa province kan Romblon sa Filipinas Pig'aapod man an tataramon na Ini, Tiyad Ini, Basi, Niromblon, asin Sibuyanon. Parte ini kan pamilya nin tataramon na Bisaya asin hararani man sa mga tataramon kan Filipinas.\n↑ Romblomanon sa Ethnologue (18th ed., 2015)\nKinua sa "https://bcl.wikipedia.org/w/index.php?title=Tataramon_na_Romblomanon&oldid=176460"\nAn mga artikulo nangangaipuhan nin mga toltolan from January 2017\nHuring binago an pahinang ini kaitong 12 Oktubre 2018, alas 05:39.


Muslim Community nangangadie mapunan na an rehab sa Marawi\nNagtapos an selebrasyon kan Fid’l Fitr’, sarong dakulang Islam Festival, na nagtapos kan Ramadam, an Muslim Community sa Ciudad nin Naga namumundo na inabot na nin duwang taon dai pa napuponan an rehabilitasyon sa Ciudad nin Marawi.\nSi Mike Mustapa, Presidente kan Maranao Guild and Solidarity sa Ciudad nin Naga nagpahayag sa Bicol Mail na kasuodmang Hunyo 5 na iyo an Fid’l Fitr’ saindang pigpapangadie sa Dios na mapunan na kan gobierno an rehabilitasyon kan Marawi matapos ideklarang ‘’liberated’’ kan Oktubre 17, 2017 alagad sa ngonian dai pa nahehelingan nin pagbabago.\nSaindang hinahagad sa mga lideres kan Ciudad nin Marawi asin ki Presidente Rodrigo Duterte na punan na an rehabilitasyon mantang duwang taon na an nakakaagi an Marawi siege dai pa giraray narerealisar an pangako kan mga lideres lokal asin nasyonal.\nSi Mustapa, na tubong Marawi nagsabi pa na an saindang ciudad asensadong lugar sa Mindanao kan dai pa nangyayari an krisis na nagpuon kan Mayo 3, 2017 kan an Isis Maute group asin Abu-sayyaf nag-atake ngani sanang sakupon an lugar na ini.\nSa kaparejong aldaw si Duterte tolos nagdeclara nin martial law, inabot nin limang bulan an giyera na grabe si destroso sa negosyo asin rinibong mga residentes an apektado asin sinda digdi sa Ciudad nin Naga nagpapangadie na ‘’sana’’ mapunan na an mga proyecto sa saindang ciudad.\nSi labi sa sangatos na evacuees sa Ciudad nin Naga mayoria nagbalik na sa Mindanao asin tolo na sanang familia an nawalat digdi sa pagtubod na tapos na an giyera makakapuon na sinda sa pagbalik sa normal na pagbuhay alagad sagcod sa ngonian nakatiwang-wang an pangako kan gobierno, sabi pa ni Mustapa.\nPigdeclarang ‘’liberated’’ an ciudad kan Oktubre 17, 2017 matapos magadan sa giyera an terror group’s leader Abu Sayyaf Sublodin Isnilon Hapilon asin Maute group leader Omar Maute.\nPigselebrar ngonian na taon an enot na anibersaryo kan liberation sa Marawi hale sa teroristang grupo alagad naglalaom an Muslim Community sa Naga na sa sunod na taon dapat igwa naman nin mahelingan na pagbabago sa pag-implementar kan rehabilitasyon, sabi pa. (dpa)


An ketone na grupo\nSa kimika, an ketone /ˈkiːtoʊn/ iyo sarong minaganang grupo na may istraktura na R2C=O, kun sain an R iyo pwede magin baryente nin mga substituente na igwa nin karbon. An mga ketone iyo igwa nin karbonilong grupo (karbon-oksiheno na dobleng sugpon).\nAn pinakasimpleng ketone iyo an acetone (R = R' = methyl), na may pormula na CH3C(O)CH3. An nagkapirang mga ketone iyo importanteng maray sa biyolohiya asin sa industriya. An mga halimbawa iyo kabali an nagkapirang mga asukar (ketoses), steroids (e.g., testosterone), sagkod an panunaw na acetone.\nIgwang relatibong medya para sa Ketones duman sa Wikimedia Commons\nKinua sa "https://bcl.wikipedia.org/w/index.php?title=Ketone&oldid=205136"\nHuring binago an pahinang ini kaitong 1 Mayo 2021, alas 12:26.


(src)="2"> 7 ‘ Magtiwala Ka ki Jehova Asin Gibuhon Mo an Marahay ’\n(src)="1"> KADAKUL na daing agom na sister an kabilang sa mga maigot na Saksi na naglilingkod sa ibang nasyon kun sain dakula pa an kaipuhan na parahulit kan Kahadian .\n(src)="2"> An iba sa sainda dakul na taon nang naglilingkod sa ibang nasyon .\n(src)="3"> Ano an nakatabang sa sainda kaidto , dakul na taon na an nakaagi , na magbalyo sa ibang nasyon ?\n(src)="4"> Ano an nanudan ninda sa paglilingkod sa ibang nasyon ?\n(src)="5"> Anong mga bendisyon an nakamtan ninda ?\n(src)="6"> Ininterbiyu niyato an nagkapira sa mga eksperyensiyado nang sister na ini .\n(src)="7"> Kun saro kang daing agom na sister na gustong - gustong makikabtang sa sarong nakakaugmang marhay na ministeryo , siguradong makikinabang ka sa mga sinabi ninda .\n(src)="8"> An totoo , gabos na lingkod nin Diyos puwedeng makinabang sa mga halimbawa ninda .\n(src)="9"> Si Anita\n(src)="10"> Nagduduwa - duwa ka daw kun baga igwa ka kan mga kakayahan na kaipuhan para magin mapanggana sa pagpapayunir sa ibang nasyon bilang daing agom na sister ?\n(src)="11"> Arog kaiyan an namatian ni Anita , na 75 anyos na ngunyan .\n(src)="12"> Nagdakula siya sa England asin diyan siya nagpuon na magpayunir sa edad na 18 .\n(src)="13"> An sabi niya : “ Gusto kong itukdo sa mga tawo an manungod ki Jehova , pero dai ko lamang inisip na maglingkod sa ibang nasyon .\n(src)="14"> Dai ako nag - adal nin ibang lengguwahe saka para sako , dai ko kaya ’ yan .\n(src)="15"> Kaya nabigla ako kan makaresibi ako nin imbitasyon para mag - adal sa Paadalan nin Gilead .\n(src)="16"> Dai ako makatubod na an sarong ordinaryong tawong arog ko makakaresibi nin arog kaiyan na imbitasyon .\n(src)="17"> Pero naisip ko , ‘ Kun iniisip ni Jehova na kaya ko , pupurbaran ko . ’\n(src)="18"> Labing 50 taon nang nakalihis iyan .\n(src)="19"> Puon kaidto sagkod ngunyan , naglilingkod ako bilang misyonera sa Japan . ”\n(src)="20"> Sinabi pa ni Anita : “ Kun minsan , maugma kong sinasabi sa mas hoben na mga sister , ‘ Mag - backpack na kamo , ibanan nindo ako sa pinakamaugmang adventure kasuarin man ! ’\n(src)="21"> Maugma akong sabihon saindo na iyan talaga an ginibo kan dakul sa sainda . ”\n(src)="22"> Dakul sa mga sister na nagbalyo sa ibang nasyon an nagduwa - duwa man kan primero .\n(src)="23"> Paano sinda nagtipon nin kinakaipuhan na kusog nin buot ?\n(src)="24"> Si Maureen\n(src)="25"> Si Maureen , sarong 64 anyos , nagsabi : “ Kan ako aki pa , gustong - gusto kong magkaigwa nin makahulugan na buhay — idtong nakakatabang ako sa iba . ”\n(src)="26"> Kan mag - 20 anyos siya , nagbalyo siya sa Quebec , Canada , na nangangaipo kaidto nin dugang pang mga payunir .\n(src)="27"> “ Kan huri , nakaresibi ako nin imbitasyon na mag - adal sa Paadalan nin Gilead , pero takot akong magduman sa mga lugar na bago sako kun dai ko kaibanan an mga amiga ko . ”\n(src)="28"> Sinabi pa niya : “ Nahadit man akong bayaan an sakong ina na nag - aataman sa sakong ama na may hilang .\n(src)="29"> Dakul na banggi akong naghihibing ipinamibi ini ki Jehova .\n(src)="30"> Kan isabi ko sa mga magurang ko an mga ikinakahadit ko , dinagka ninda akong akuon an imbitasyon .\n(src)="31"> Nahiling ko man na tinabangan kan mamumuton kong mga kakongregasyon an sakong mga magurang .\n(src)="32"> Huling nahiling ko mismo na talagang nagtatabang si Jehova , lalo akong nagtiwala na dai man niya ako pababayaan .\n(src)="33"> Kaya kan panahon na iyan , andam na akong akuon an imbitasyon ! ”\n(src)="34"> Labing 30 taon na naglingkod si Maureen bilang misyonera sa West Africa puon 1979 .\n(src)="35"> Sa ngunyan , naglilingkod pa man giraray si Maureen bilang espesyal payunir sa Canada mantang nag - aataman sa saiyang ina .\n(src)="36"> Kun dapit sa dakul na taon niyang paglilingkod sa ibang nasyon , sinabi niya : “ Pirming itinatao ni Jehova kun ano an kaipuhan ko saka kun nuarin ko iyan kaipuhan . ”\n(src)="37"> Si Wendy\n(src)="38"> Tin - edyer pa kan magpuon na magpayunir sa Australia si Wendy , na ngunyan 65 anyos na .\n(src)="39"> Nagigirumduman niya : “ Masusupgon akong marhay saka nasasakitan akong makipag - ulay sa mga dai ko bisto .\n(src)="40"> Pero huli sa pagpayunir ko nanudan kong makipag - ulay sa gabos na klase nin tawo , kaya mas lalo akong nagkakumpiyansa .\n(src)="41"> Kan huri , narisa kong bako na akong masusupgon .\n(src)="42"> Huli sa pagpayunir , nanudan kong manarig ki Jehova saka nagustuhan ko na an ideya na maglingkod sa ibang nasyon .\n(src)="43"> Inagda man ako kan sarong daing agom na sister , na labing 30 taon na nagin misyonera sa Japan , na mag - iba sa saiya para maghulit nin tulong bulan sa Japan .\n(src)="44"> Huli sa pakikiiba ko sa saiya sa paghuhulit , lalo kong nagustuhan na magbalyo sa ibang nasyon . ”\n(src)="45"> Kan 1986 , nagbalyo si Wendy sa nasyon nin Vanuatu , sarong isla na mga 1,770 kilometros sa sirangan nin Australia .\n(src)="46"> Yaon pa ngunyan sa Vanuatu si Wendy asin naglilingkod sa remote translation office .\n(src)="47"> An sabi niya : “ Ugmahon ako pag may nabibilog na mga grupo o kongregasyon sa hararayong lugar .\n(src)="48"> Dakulaon nanggad na pribilehiyo para sako na magkaigwa nin sadit na kabtang sa gibuhon ni Jehova sa mga islang ini . ”\n(src)="49"> Si Kumiko ( sa tahaw )\n(src)="50"> Regular payunir kaidto sa Japan si Kumiko , 65 anyos na ngunyan , kan agdahon siya kan saiyang kapartner sa pagpayunir na magbalyo sa Nepal .\n(src)="51"> An sabi ni Kumiko : “ Pirang beses niya akong inagda , pero pirmi akong nagsasayuma .\n(src)="52"> Nag - alangan kaya ako ta kaipuhan ko pang mag - adal nin bagong lengguwahe saka makibagay sa bagong lugar .\n(src)="53"> Problema ko man an kuwartang gagamiton sa pagbalyo mi sa ibang nasyon .\n(src)="54"> Sa panahon na pinag - iisipan ko kun ano an gigibuhon , naaksidente ako sa motorsiklo asin naospital .\n(src)="55"> Mantang nasa ospital , naisip ko : ‘ Dai ko aram kun anong sunod na mangyayari sako .\n(src)="56"> Paano kun magkahilang ako nin grabe ?\n(src)="57"> Mawawara an oportunidad kong makapagpayunir sa ibang nasyon .\n(src)="58"> Tibaad kaya ko man na maglingkod sa ibang nasyon dawa sarong taon . ’\n(src)="59"> Udok sa puso akong namibi ki Jehova na tabangan akong magdesisyon . ”\n(src)="60"> Pagkaluwas sa ospital , nagpasyar si Kumiko sa Nepal , asin kan huri , nagbalyo siya diyan kaiba an kapartner niya sa pagpayunir .\n(src)="61"> Kun dapit sa haros sampulong taon na paglilingkod niya sa Nepal , si Kumiko nagsabi : “ An mga pinoproblema ko kaidto nagkabaranga sa atubangan ko na garo Dagat na Pula .\n(src)="62"> Ugmahon ako na pinili kong maglingkod sa lugar na mas dakula an pangangaipo .\n(src)="63"> Sa parati , pag ihinuhulit ko sa sarong pamilya an mensahe kan Bibliya , lima o anom na kataid ninda an nagdudulok para magdangog .\n(src)="64"> Dawa saradit na aki magalang na naghahagad sa sako nin mga tract dapit sa Bibliya .\n(src)="65"> Maugma talagang maghulit sa arog kaining teritoryo na dakul an interesado . ”\n(src)="66"> Siyempre , napaatubang man sa mga kadipisilan an mga daing agom na sister na ininterbiyu niyato .\n(src)="67"> Paano ninda iyan napangganahan ?\n(src)="68"> Si Diane\n(src)="69"> “ Kan primero , masakit sako na maparayo sa pamilya , ” an sabi ni Diane , taga Canada na 62 anyos na ngunyan .\n(src)="70"> Naglingkod siya nin 20 taon bilang misyonera sa Ivory Coast ( Côte d’Ivoire na ngunyan ) .\n(src)="71"> “ Ipinamibi ko ki Jehova na tabangan akong mamutan an mga tawo sa teritoryo ko .\n(src)="72"> Sinabi sa samo kan saro sa mga instruktor mi sa Gilead , si Brother Jack Redford , na sa primero tibaad mahadit kami , o mabigla pa ngani , sa kamugtakan kan magigin teritoryo mi , lalo na pag mahiling mi an grabeng pagtios diyan .\n(src)="73"> Pero sinabi niya : ‘ Dai kamo maghiling sa pagtios .\n(src)="74"> Maghiling kamo sa mga tawo , sa lalawgon saka sa mga mata ninda .\n(src)="75"> Hilingon nindo an reaksiyon ninda mantang nadadangog ninda an mga katotoohan sa Bibliya . ’\n(src)="76"> Iyan an ginibo ko asin dakulang tabang nanggad iyan !\n(src)="77"> Pag sinasabi ko sa mga tawo an nakakarangang mensahe dapit sa Kahadian , nahihiling ko an maugmang reaksiyon ninda ! ”\n(src)="78"> Ano pa an nakatabang ki Diane na maka - adjust sa paglilingkod niya sa ibang nasyon ?\n(src)="79"> “ Nagin harani ako sa mga tinutukduan ko sa Bibliya saka ugmahon akong nahihiling sinda na nagigin maimbod na mga lingkod ni Jehova .\n(src)="80"> Nagin garo sadiring lugar ko na an teritoryo ko .\n(src)="81"> Nagkaigwa ako nin mga ama , ina , tugang na lalaki saka tugang na babayi sa espirituwal , arog kan ipinanuga ni Jesus . ” — Mar .\n(src)="82"> 10 : 29 , 30 .\n(src)="83"> Naglilingkod si Anne , 46 anyos na ngunyan , sa sarong nasyon sa Asia na ipinagbabawal an gibuhon ta .\n(src)="84"> An sabi niya : “ Sa mga taon nin paglilingkod ko sa iba - ibang nasyon , nakaibanan ko sa istaran an mga sister na ibang marhay an kultura saka personalidad .\n(src)="85"> Kun minsan , iyan an nagigin dahilan kan mga dai pagkakaintindihan saka kulog nin buot .\n(src)="86"> Pag nangyayari iyan , hinihinguwa kong mas makipag - ulay sa sainda para mas maaraman ko an kultura ninda .\n(src)="87"> Pinagmaigutan ko man na magin mas mamumuton saka rasonable sa sainda .\n(src)="88"> Maugma ako ta huli sa mga paghihinguwa ko , nagkaigwa ako nin dakul na dayupot na amiga na nakatabang sako na makatagal sa sakong asignasyon . ”


Orag ni David\nHaloy na kutang may libro akong naisurat dapit sa Bikol asin mga pa-consuelo ni David Dollano, sa radyo na tunay na Bikolista.\nKundi sa kaaantabay bilang radio fanatic nalingawan kong isurat sa papel aro-aldaw an mga pambihirang Bikol, hararom asin hababaw pero interesante.\nNgonyan pa lang nagpopoon akong magsurat sa papel kan mga terminolohiya na gamit niya sa radyo na dai gamit kan iba.\nNamundag sa Bula (Rinconada), nagdakula sa Calabanga, nag-eskwela sa Naga asin ngonyan naka-estar sa Canaman an banwaan na pighahalean kan “standard Bikol”.\nAn saiyang depuntong ina sarong maestra, Batangeṅa pero an tono ni David on-air or off-air Bikolanong-bikolano mayong Calabanga o Bula accent.\nAn saiyang ama na propiong taga Bula, Antero Habana Dollano, dating provincial guard na pigbabansagan na Samuel Bilibit ta lakaw sanang lakaw dai naglulunad. Siya an numero unong taga-hanga ni David sa radyo. Antes siyang nagadan sa edad na 97 pirmi pa siyang nagbibisita sa estasyon na pigpro-programahan ni David. An dai aram ni Don Antero siya man an idolo kan saiyang sikat na aki sa linya nin disiplina asin pakikipag-kapwa.\nBako pa siyang broadcaster kan amay na parte kan dekada 80, sinda ni Irvin Borja an saiyang barkada mga sikat nang orador asin student lider sa UNC.\nNakanood siyang maging announcer live sa 27ng barangay kan Naga bilang operator sa sound system ni dating Kagawad Popoy Hernandez asin emcee sa mga programa asin pabayle kan grupo na dating Mayor Lut del Castillo, Vice-Mayor Pat Obias asin pag-iriba.\nAnnoucer na siya sa BBS-DWLV kan magkandidato siya para konsehal kan Naga pero nadaog kaiba si Jess Robredo kan 1988, nagparadiskurso na siya sa gabos na barangay kan ciudad.\nAn pangako niya papakapotan niya an saiyang tropeyo sa mga daraga kun siya mangana. Mala ta nadaog.\nSa linyada maski daog si David gana si Luis Ortega asin si Alfredo “an masalvar” Cabral bilang konsehales sa enot na turno ni JMR alyas pogi.\nAn carera ni David nagpoon sa mga side walk sa centro kan Naga bilang shine boy asin istambay sa Plaza Rizal.\nGulpi siyang namidbid na tao asin nadangog niya sainda an gabos na klaseng tataramon lalo na sa Bikol pati katarantadohan.\nNapangagom niya an magayon na si Melba Chavez asin may tolong aki, duwang guapong lalaki asin sarong magayon na daraga, gabos tapos sa kolehiyo.\nKan aki pa siya sabi kan mga taga-Calabanga si David iyo an kakawat ni Congressman Gabby Bordado mala ta siya an caddy sa karawat na golf sa barangay Del Carmen.\nNgonyan siya an Boradol King sa Metro Naga Sports Complex kada summer, on-air or off-air, on-campus or off-campus.\nNagpoon siyang magsikat sa LV kaiba si station manager Butch Robredo, production manager Ernie Verdadero, Rick Diaz, Cris Rances, Gil Basmayor, Oscar Monte Agodo, Armi Asor, Ato Peṅa asin Jimmy Letada.\nSaro sa mga reporters kaidto an ngonyan mayamanon na si Noel de Luna.\nKan maguin politiko an saiyang mga pag-iriba, nagbalyo siya sa RNM-DZHN ki Celso Baguio sa Queborac Naga City. Duman naguin sikat siyang emcee sa entablado sa mga liveshow. Favorito siya kan mga tao ta grabe ang sense of humor nakakapangisi maski siya mismo dai nagngingirit.\nAn saiyang pirming katambal sa stage iyo si Bert delos Martirez orog na duman sa famusong Search for Mrs. Bicolandia.\nKan magbukas an DWNX-FM kinua siya bilang primetime announcer kaya siya an pinaka-primiro asin solong broadcaster sa Bikol na binayaran nin Royalty kan top management na ginatos na ribo.\nSosog sa estorya kan magpa-Manila si David ta makobra kan saiyang kuarta asin kaka-ulayon kan mga opisyales sa itaas pig-kakabit pa siya ni SM Al Ubaṅa pagbalyo sa pedestrian lane kan mahiwas na tinampo sa Manila.\nAn NX an pinaka-primirong FM station sa Bikol na AM an programming.\nSa NX siya an nag-introducir kan chika sa bareta na naguin bantugan na marhay poon kaidto sagkod ngonyan.\nSiya man an broadcaster na haciendero pero para-ataman nin baka asin para-mais (bakong corny). Haling NX nagbalyo siya sa DZGE kun saen siya lalong suminikat kaibanan si Atty. Briguera asin iba pa.\nSa halipot nang panahon nagbalik siya sa BBS. Ngonyan yaon na siya sa Ok Fm-PBN Tv 5 asin facebook live worldwide aga-aga. Ka riding in-tandem niya si Ervin Borja. Sabi may mati-mati si David.\nNgonyan pa lang ini-imbitaran ko an gabos na mga paradangog na i-tape an mga programa ni David tangarig maitago an saiyang magagayon asin bulawan na Bikol.\nPero an pinaka-remedyo bako an dialysis kundi an pagbalik-balik ninda ni Melba sa Blessed Sacrament.\nAn orag ni David iyo ta imbis na iwalon o tiraduron o talayupon inamigo niya logod si Goliath, an saiyang bossing sa kinaban.


SA ROAD WIDENING PROJECT SA NAGA: Php 200-M na fondo ibabalik na kan DPWH\nIbABAlik na kan opisina central kan Department of Public Works and Highways (DPWH) an docientos milyon pesos (P200-M) na pigtagamang fondo nganing idagos an naulang na implementasyon kan road widening project kan Daang Maharlika Highway asin Melchor T. Villanueva Avenue (dating Liboton St.) asin puponan an patrabajo sa sunod na taon 2018.\nSi Assistant District Engr. Richard Ragrario kan 2nd Engineering District kan DPWH sa Baras, Canaman, Camarines Sur nagpahayag sa Bicol Mail na sainda nang idadagos an implementasyon kan proyecto na enot nang naulang sa Daang Maharlika Highway matapos dai magtugot an City Hall asin grupo nin mga environmentalist na purotolon an darakulang kakahoyan sa gilid kan tinampo na nag-eedad na nin sobra sa sesenta años.\nAn proyecto kun daing kaulangan dapat na implementar sa panahon kan administrasyon ni Presidente Aquino, hinahagad kan DPWH na magcooperar an publiko mantang an benepisyo para sa gabos.\n‘’Mandato samo kan gobierno nasyonal na gabos na national road gibohon nang four lanes, viente metros an lakbang na dapat masunod afuera kan Daang Maharlika na dapat treinta metros an lakbang’’\nAn Daang Maharlika Highway hali sa Brgy. Mabolo hasta Brgy. Del Rosario asin an M.T. Villanueva Avenue kaipuhan pahiwason an hayapit na tinampo huli ta ini an nasumpay kan national road puon sa Tinambac, Calabanga, Bombon, Magarao, Bagumbayan Norte asin Sur sa Ciudad nin Naga naaging Magsaysay Avenue pasiring sa Daang Maharlika paluwas sa Brgy. Del Rosario asin pasiring sa banwaan kan Pili na iyo an kabisera kan provincia nin Camarines Sur.\nAn lokal na gobierno kan ciudad hinagad sa DPWH na ibalik na an fondo para sa road widening asin aprobado na kan saindang opisina central mantang nagtugot na an City Hall para sa pagputol kan mga ulang na kahoy sa proyecto na aprobado kan DENR, sabi pa ni Engr. Ragrario.\nSi Ragrario, saro sa mga nagtaram sa dialogue consultation na ginibo kan Lunes, Septiembre 25 na padreno an Naga City People’s Council na kabale sa nagtaram sinda Alcalde John Bongat City Planning Officer Willy Prilles asin Armando Molleda kan DENR na nagpaliwanag kan mga proceso sa pagkua nin permiso sa pagputol nin kahoy.\nSaiyang pigtawan linaw sa mga nag-aatendir na manlaen-laen na sektores an isyu sa pagputol kan mga kakahoyan sa gilid kan tinampo nganing madagos na an iimplementar na milyones pesos na proyecto sa infrastractura.\nSinabi pa na kabale sa katuyohan kaini na mapahiwas an tinampo para sa bulos kan trafico, dapat magsunod sinda sa ASEAN standard sa minimum na four lanes.\nNasa 15 por ciento kan mga tinampo sa laog kan Naga mga national road na sakop kan DPWH.\nSa M.T. Villanueva Ave. duwang veces nang ibinalik sa central office si fondo alagad idadagos na kan obras publica an road widening project na pigpunan nang paaramon an mga apektadong mga maysadiri kan edificio asin estractura oras na punan an patrabajo.\nMas dakul an edificio na hahagopon mantang 52 sanang kakahoyan an mapuputol.\nDai man apektado an nagpapadagos na proyecto sa San Felipe road dawa nag-isyu nin temporary environmental protection order an corte huli ta padagos an patrabajo alagad pendiente muna an pagputol kan mga kahoy mientras na pighahalat an pinal na desisyon kan jusgado, sabi pa.\nDawa igwang ibang grupo an nagcocontra sa pagpurotol kan mga kakahoyan sa gilid kan tinampo alagad an mga Barangay Council na aagihan kan proyecto an saindang lugar pabor na putolon na an ulang na mga kahoy.\nAfuera pa kaini, nagsusuporta man digdi an Parish Pastoral Council asin nakakasakop na parokya mala ngani nagpadara pa kan saindang manifesto sa City Hall. (DPA)


Ngipon nin tawo - Wikipedia\nNgipon nin tawo\nraot na ngipon kan tawo\ntiripo na ngipon\nAn ngipon nin tawo iyo an nagrurunot, nagpapasa, asin nagbabaraak kan anoman na kakanon bago ini hamilon asin matunaw sa laog kan tulak. An tawo igwang apat na klaseng ngipon: an sa atubangan iyo an pamutol (Ing, incisor), pangha'ngil o tingo (Ing., canine), iyo an pangrabnot, pangtoltog (Ing., premolar) asin an ba'gang (Ing., molar) na iyo an pangrunot na mas mapino ngane madali asin dai makabalikogkog kan kakanon sa paghalon. An mga poon kan ngipon nakalubong asin napupugolan kan inaapod na ngaros namomogtak sa itaas asin ibabang kabtang kan salang. An mga ngipon gibo sa mga tisyu (Ing., tissue) nin magkaiba-ibang pagkadusok asin pagkatagas.\nDiagram kan ngipon (ba'gang)\nSa tawo duwang klaseng ngipon an natambo. Pag'edad anom na bulan natunga na mga temporaryong ngipon pero totoo an ibang omboy may saro o duwang ngipon na sa pagkamundag. An pagngingipon nadara nin kulog asin minsan ngane kinakalentura an aki. An tawo parati may 20 temporaryong ngipon (ngipon omboy) saka 32 na permamenteng sa-gurang na ngipon. An tingo na sa ibong-ibong na gilid nakabogtak pwede man manonongod sa mga ngipon (nin hayop) na mas oldot asin kumboot mapapanas.\nAn pagngingipon sa tawo napoon sa edad na anom na bulan kan aki hanggan mag'edad duwang taon. Ini mga temporaryong ngipon asin iyo man sana ini an gamit sa pagkakakan sagkod na an tawo naedad nang anom na taon. Sa panahon na iyan, an aki linuluwasan na kan enot na permanenteng ngipon asin mga temporaryo saro-saro nang natitigpo'.\nPaglapa' kan ngipon[baguhon | baguhon an source]\nAn ngipon kun dai maigot na pag'atamanon arog kan paghihinis (pagsipilyo) kaini, aro-aldaw, ini nasapo nin kun ano-anong kakundian Saro kaini iyo an pagtipon nin galo' (Ing., plaque) sa ibabaw. An galo' mga bakterya mansana. An ngipon man pwede maghira sa kolor arog kun nagmamama, nagsisigarilyo, nagpaparakape o nagkakakan nin mga pagkakan na pano sa chlorophyll, o maasido mga kinakakan. Saro pang posibleng inaabutan iyo an paglabot kan ngipon.\nKinua sa "https://bcl.wikipedia.org/w/index.php?title=Ngipon_nin_tawo&oldid=211482"\nAnatomiya kan tawo\nHuring binago an pahinang ini kaitong 17 Agosto 2021, alas 07:19.


Pagtios asin kalipungawan\nSegun sa mga pag-aadal asin paghapot-hapot duman sa Amerika asin digdi sa Pilipinas, 17 porsento kan mga Amerikanong pigsurvey an panu-pano nin kalipungawan mantang digdi sato sa Pilipinas labing kabanga o 54 porsyento kan labing 100 milyones na mga Pilipino na nagtutubod na sinda pobre asin tios na marhay.\nHuna ko baga duman sa Amerika ta industriyalisado, yaon an gabos mayo nin kalipungawan.\nSa sarong artikulo na sinurat sa New York Times sabi ni Michelle Goldberg an pandemya kan Corona virus 19 duman sa Estados Unidos na pipiritan an mga tao na magsulot nin maskara, faceshiled, dai magpara durukutan, bawal an mga pagtitiripon arog kan parties, pati pag-eskwela asin trabaho online, kaya nawara an pakipag-sosyal kan mga tao asin iba pang kaurogmahan.\nKadaklan daa lalo na an mga kababaehan nagraralaom na lang sa kwarto kaiba an saindang mga gadgets asin naadik sa social media magka-igwa lang nin kaulay o contact sa luwas kan saindang harong, sa mga amigos asin amigas, sa ibang ciudad o estado alagad iyan palan kulang pa para sainda ta bako man normal an kamurugtakan.\nAn kalipungawan na iyan nin milyones na Amerikano nakakapahadit man sa mga nanunungdan sa gobyerno asin sa mga namamahala nin salud nin tao ta tibaad maapektaran an saindang pag-iisip asin mentalidad o tibaad dakul an magkakarapay.\nIyan an bunga kan pandemya sa saro sanang nasyon arog kan Amerika dai ta pa aram kun pira pero segurado igwa man sa Europa, sa Englatera, sa Rusya, sa Italya, sa Tsina, sa Aprika, sa Saudi Arabia, sa India, sa Indonesia, sa South Amerika asin iba pa ta an Corona virus warak sa enterong kinaban.\nAn arog kaiyan na problema nin mga namamanwaan nagtatao naman nin problema sa mga nanunungdan na mga Pilipino ta kadakul an nagkakaralaom, nagkawararan nin trabaho asin garo pirming haradit an mga tao sa Kamaynilaan maski sa mga provincias.\nSa ibong na lado digdi sa Piipinas milyones man an nag-aagrangay huli sa pagtios, mayong trabaho, kulang pagkakan, sa manlaen-laen na rona.\nSa Amerika kalipungawan saro man yan na porma nin pagtios bako nin huli ta kulang sa kayamanan o trabaho o pagkakan kundi kulang sa pakiki-paghalubilo sa kapwa tao ta iyo man talaga an tunay na kaogmahan nyato.\nHinahaluan na pati nin politika an siring na problema duman sa Amerika ta maski 17 porsyento sana an apektado pero pigsasabi na haros iyo yan an kakampi ni dating Presidente Donald Trumph. An kadaklan daa na dai naproproblema sa social distancing asin iba pang health protocols dara kan pandemic normal an buhay asin maogma ta kadaklan daa mga parasunod ni Presidente Joe Biden.\nDigdi man sato sa Pilipinas dakulang isyu political an pagtios. An pagkagutom sa tahaw nin pandemya ngonyan, an kawaran nin trabaho, mayong tultol na estaran,an mga aki dai nakaka-eskwela ta nawaran nin trabaho an mga magurang asin an kawaran nin oportunidad na mag-sine, mag-inom nin arak sa mga bars, magkakan sa mga restaurant, asin mag-shopping sa mga malls.\nAn masimpil ta an pagtingag mo mga haralangkaw condominiums asin darakulang edificios asin mga mansions mantang ika asin an saimong pamilya naka-estar sa mga barong-barong na nagtuturo kun nag-uuran asin piriot kun nagtuturorog an mga miyembros kan pamilya.\nTotoong sa banwaan nin Sipocot dai pa lang nahahaloy may nadiskubre an social media nin sarong aking babae na dai nag-gigirong, dai nagluluwas sa harong, mantang binabayaan sya kan saiyang ama na nagtatapas o nakiki-gabi sa hararayong kaumahan. Solo syang pirmi dai nag-eeskwela ta nagadan pa lang an saiyang ina. Mahigos man kuta an saiyang ama ta kadakul nagsusugo nin trabaho pero dai man pigbabayaran nin tultol, nagkokopras asin nag-gigibong oring sa kadlagan pero dai binabayaran nin tultol, hababaon man an presyo kan produkto. Kaya lang an harong garaba. An aki na habong mag-eskwela ta pigsusurugutan kan mga kaklase balukagon an takyag asin makanos-kanos an lalawgon. Pigtutundog na lang nin pagkakan kan mga partidaryos. Marhay ngani ta an taga-social media na nagbisita sa mag-ama nagtaao sainda nin kawatan , telebisyon, asin kwartang paragastos sa harong sa pagkakan asin pag-pa-eskwela. May kasabay pang kampanya na tarabangan man an nagtitios na pamilya asin asikasuhon man an saindang aro-aldaw na panganga-ipo. Pero an kasong ini sa Sipocot dikitan man sanang partte kan pigsasabing 54 porsyentong kinapobrehan sa bilog na nasyon.\nApinas sana asin pambihira ini huli ta an amamaluy- maluya an pag-iisip kaya inaabuso man kan mga kapwa.\nNgonyan maogmahon na an mag-ama sa banwaan nin Sipocot.\nMaski konsidirado na an Pilipinas agricultural, third world asin bakong mayaman na nasyon arog kan Amerika, Hapon, asin Tsina pero kun makalag-kalag kita digdi sa Pilipinas maguin sa mga ciudad o mga banwaan garo marhay man an kamugtakan kan mga tao ta pirming nakahuyom, naka-ngirit, asin naghaharak-hatak pa ngani sa tahaw nin pagtios.\nAn mga Pilipino bakong mapungawon.\nAno man kaya daw ta pigpapara publikar pa sa mga diyaryo asin radyo, TV asin social media an pinaka-mayayaman sa sarong nasyon, an pinaka-mamayaman sa enterong kinaban apesar na pirang ribo man lang sinda kun kukwentahon alkontra sa bilyones na mga kinapobrehan sa enterong kinaban?\nAno ta an pigtitingag ta lang an pamilya Villar, Sy family, Gocongwei, Tan, Razon, Ayala, etcetera? Apesar sa lindong kan demokrasya mas dakol kitang kinapobrehan asin kasaraditan an mas dakol na pwersa o kusog.\nAno man baya an lalanatan sa nakakasobra an kwarta asin pagsasaderi na kun iisipon pag-ika nagtalikod sa kinaban gabos na iyan saimong babayaan?\nAnong maraot kun ika pobre o nagtitios bastang ika mahigos, asin dai ka man kinakapos. Hugak man sana an kausa nin pagtios, saka pagka-uri asin pagka-ara asin an paguiguin arangguton sa buhay?\nAn Pilipino na an kublet bako man tutong pero maitom, bako man hilaw kundi tama sana, may rinibong isla sa kapalibutan, mayaman sa pananom, mayaman an kadagaan, mayo pang gayong polusyon dai dapat mag-isip na kita pobre asin nagtitios.\nMantang an ibang nasyon arog kan Hapon, Israel asin Belgium na abang yayaman pero hadit sinda ta nagdidikit na saindang populasyon. Pero an Pilipino barubanggui nagdudugang naglalakop pa garo virus sa enterong kinaban.\nDyan hadit si Bill Gates, Melinda Gates, Mark Zuckerberg asin George Soros.


esTUCHE MASCARILLA STAY SAFE, STAY STRONG & STAY POSITIVE. esTUCHE MASCARILLA STAY SAFE, STAY STRONG & STAY POSITIVE. esTUCHE MASCARILLA STAY SAFE, STAY STRONG & STAY POSITIVE. esTUCHE MASCARILLA STAY SAFE, STAY STRONG & STAY POSITIVE. esTUCHE MASCARILLA STAY SAFE, STAY STRONG & STAY POSITIVE.


Nungka na Magin Parahabon!—Tukduan an mga Aki na Dai Maghabon\nMAY naghabon na daw sa saimo?— Ano an namatean mo?— An siisay man na naghabon kaiyan parahabon, asin mayo nin gusto sa parahabon. Sa paghona mo paano nagigin parahabon an sarong tawo? Arog na daw sia kaiyan kan sia mamundag?—\nNanodan pa sana niato na an mga tawo namumundag na may kasalan. Kaya kita gabos bakong sangkap. Alagad mayo nin namumundag na parahabon na. An parahabon puedeng gumikan sa marahay na pamilya. Tibaad sadiosan an saiyang mga magurang, an saiyang mga tugang na lalaki, asin an saiyang mga tugang na babae. Alagad an pagmawot mismo nin sarong tawo para sa mga bagay na arog baga nin kuarta asin mga nababakal nin kuarta puedeng magin dahelan na sia magin parahabon.\nSiisay sa paghona mo an enot na parahabon?— Isip-isipon niato iyan. Midbid na kan Dakulang Paratokdo an personang iyan kan sia yaon sa langit. An parahabon na iyan sarong anghel. Alagad mantang ginibo nin Dios na sangkap an gabos na anghel, paano daw nagin parahabon an anghel na iyan?— Bueno, arog kan nanodan niato sa Kapitulo 8 kan librong ini, may gusto sia na bako man nia. Nagigirumdoman mo daw kun ano iyan?—\nPakalalanga nin Dios kan enot na lalaki asin babae, gusto kan anghel na iyan na sia sambahon ninda. Mayo sia nin deretso sa pagsamba ninda. An pagsamba ninda sa Dios. Alagad hinabon nia iyan! Sa pagbensir ki Adan asin Eva na sambahon sia, an anghel nagin parahabon. Sia nagin Satanas na Diablo.\nAno daw an dahelan na an saro nagigin parahabon?— An pagmawot sa bako nia. An pagmawot na ini puedeng magin makosogon kaya napapagibo kaiyan nin maraot dawa an mga tawong marahay. Kun beses, an mga nagigin parahabon nungka nang nagbabakle asin naggigibo giraray nin marahay. An saro sa sainda apostol ni Jesus. An ngaran nia Judas Iscariote.\nAram ni Judas na sala an maghabon ta tinokdoan sia kan Ley nin Dios poon kan sia sadit pa. Aram nia na an Dios nagtaram pa ngani sarong beses hale sa langit asin sinabihan an saiyang banwaan: “Dai ka maghabon.” (Exodo 20:15) Kan dakula na si Judas, namidbid nia an Dakulang Paratokdo asin nagin siang saro sa mga disipulo kaini. Paghaloyhaloy, pinili pa ngani ni Jesus si Judas na magin saro sa saiyang 12 apostol.\nSi Jesus asin an saiyang mga apostol nagbibiahe nin iriba. Nagkakakan sinda nin iriba. Asin an gabos na kuarta kan grupo sinasaray sa sarong kahon. Ipinaasikaso ni Jesus ki Judas an kahon na iyan. Siempre, an kuarta bako ni Judas. Alagad aram mo daw kun ano an ginibo ni Judas paghaloyhaloy?—\nTaano ta naghabon si Judas?\nNagpoon si Judas na magkua nin kuarta sa kahon sa panahon na dai dapat. Kinukua nia iyan kun dai nagheheling an iba, asin naghingoa pa ngani siang makahanap nin mga paagi na makakua nin mas dakol pa. Nagpoon siang pirme na sanang kuarta an isipon. Helingon niato kun ano an sinagkodan kan salang pagmawot na ini pira na sanang aldaw bago gadanon an Dakulang Paratokdo.\nSi Maria, na tugang kan katood ni Jesus na si Lazaro, nagkua nin primera klaseng ungguento asin ibinubo iyan sa bitis ni Jesus. Alagad nagreklamo si Judas. Aram mo daw kun taano?— Sinabi nia na iyan huli ta dapat kutanang ipinabakal an ungguento asin itinao sa mga dukha an kuarta. Alagad an totoo gusto nia na mas dakol an kuartang ilaog sa kahon tangani na mahabon nia iyan.—Juan 12:1-6.\nSinabihan ni Jesus si Judas na dai pagribokon si Maria, na nagin mabooton. Dai nagustohan ni Judas kan sabihan sia kaiyan ni Jesus, kaya nagduman sia sa mga poon na saserdote, na mga kalaban ni Jesus. Gusto nindang arestaron si Jesus, alagad gusto nindang gibohon iyan sa banggi tanganing dai sinda maheling nin mga tawo.\nSinabihan ni Judas an mga saserdote: ‘Sasabihon ko sa saindo kun paano nindo maaarestar si Jesus kun tatawan nindo ako nin kuarta. Gurano an itatao nindo sa sako?’\n‘Ika tatawan mi nin treintang pidaso nin pirak,’ an simbag kan mga saserdote.—Mateo 26:14-16.\nKinua ni Judas an kuarta. Garo man sana ipinabakal nia sa mga tawong idto an Dakulang Paratokdo! Hamakon mo, nagibo nin siisay man an siring karaot na bagay?— Bueno, arog kaiyan an nangyayari kun an saro nagigin parahabon asin naghahabon nin kuarta. Mas dakula an pagkamoot nia sa kuarta kisa pagkamoot nia sa ibang tawo o dawa sa Dios.\nSeguro masabi ka, ‘Nungka na mamomoot ako sa ano man nin labi sa pagkamoot ko ki Jehova Dios.’ Marahay ta arog kaiyan an saboot mo. Kan si Judas pilion ni Jesus bilang apostol, arog man gayod kaiyan an saboot ni Judas. Tibaad arog man kaiyan an saboot nin iba na nagin parahabon. Pag-olayan niato an nagkapira sa sainda.\nAnong maraot na mga bagay an iniisip-isip ni Acan asin David?\nAn saro lingkod nin Dios na an ngaran Acan, na nabuhay haloy pa bago namundag an Dakulang Paratokdo. Nakaheling si Acan nin magayon na tunika, sarong barang bulawan, asin nagkapirang pidaso nin pirak. An mga iyan bako nia. Sinasabi kan Biblia na an mga iyan ki Jehova ta kinua iyan sa mga kalaban kan banwaan nin Dios. Alagad an mga iyan gustohon na marhay ni Acan kaya hinabon nia iyan.—Josue 6:19; 7:11, 20-22.\nUya an saro pang halimbawa. Kaidtong haloy nang panahon, pinili ni Jehova si David na magin hade sa banwaan nin Israel. Sarong aldaw, pinonan na helingon ni David an magayon na babaeng si Bat-seba. Pinagparaheling nia si Bat-seba asin inisip-isip na agomon sia. Minsan siring, agom sia ni Urias. Ano kutana an maninigong ginibo ni David?—\nManinigo kutana na nagpondo si David sa pagparaisip na agomon si Bat-seba. Alagad ta dai. Kaya inagom sia ni David. Dangan ipinagadan ni David si Urias. Taano daw ta ginibo ni David an maraot na mga bagay na ini?— Huli ta pinagparamawot nia an sarong babae na rogaring nin iba.—2 Samuel 11:2-27.\nSa anong paagi na parahabon si Absalon?\nHuling nagsolsol si David, tinogotan siang mabuhay ni Jehova. Alagad poon kaidto kadakol na kan problema ni David. Gusto kan aki niang si Absalon na salidahan sa pagkahade si David. Kaya kun may mga gustong makipaghelingan ki David, kinukugos sinda ni Absalon asin hinahadokan sinda. Sinasabi kan Biblia: “Padagos na hinabon ni Absalon an puso kan mga taga Israel.” Nabensir nia an mga tawong idto na mawoton na sia an magin hade imbes na si David.—2 Samuel 15:1-12.\nMay gusto ka daw na marhay, kapareho ni Acan, David, asin Absalon?— Kun iyan rogaring nin iba, an pagkua kaiyan na daing permiso paghabon. Nagigirumdoman mo daw kun ano an gusto kan enot na parahabon, si Satanas?— Gusto nia na sia an sambahon nin mga tawo imbes na an Dios. Kaya naghahabon si Satanas kan bensiron nia si Adan asin Eva na kuyogon sia.\nKun an saro may rogaring, may deretso siang magsabi kun siisay an puedeng gumamit kaiyan. Halimbawa, tibaad makikawat ka sa ibang aki sa harong ninda. Tama daw na may kuanon ka duman asin darahon iyan sa harong nindo?— Apuera sana kun sinabi ni tatay o nanay ninda na puede. Kun may ipinuli ka na dai mo sinasabi sa sainda, paghabon iyan.\nTaano daw ta puede kang matentaran na maghabon?— Huli ta gusto mo an sarong bagay na bako mo. Dawa kun mayo nin ibang tawo na nakaheling sa saimo na kinua iyan, siisay daw an nakakaheling sa saimo?— Si Jehova Dios. Asin kaipuhan na girumdomon niato na ikinaoongis nin Dios an paghabon. Kaya an pagkamoot sa Dios asin sa saimong kapwa matabang sa saimo na nungka na magin parahabon.\nLiniliwanag kan Biblia na sala na maghabon. Basahon tabi an Marcos 10:17-19; Roma 13:9; asin Efeso 4:28.\nI-share I-share Nungka na Magin Parahabon!\nNaghabon an Sarong Israelita


(Pinagbalikwat gikan sa Legazpi (ciudad))\nAn pigaapod ngunyan na Syudad kan Legazpi ay hali sa pangaran ni Miguel López de Legazpi, an Kastilang konquistador na nagsakop kan mga Isla nin Pilipinas kan 1565. An pamilya niya ay hale sa Legazpi, España na sarong banwaan sa Guipuzcoa, España.\nAn Legazpi ay itinindog kan mga kinatong nag-iistar kan dating barangay nin Sawangan sa daga ni Gat Ibal, sarong pamayo na namamahala kan Albay. An mga tawo ay naka-istar sa mga kubong gibo ki nipa asin rattan. Naka-istar sinda sa hababaw asin matubig na daga sa apud na Banuang-Banuang o Binanuahan, na an ibig sabihon ay dating barrio o an dagang kung saen nakatindog an sarong banwaan. Kan taong 1587, pigpuonan kan mga prayleng Fransiskano nin Doktrina kan Cagsawa na bunyagan an mga naka-istar digdi para maging mga Kristiyano. Kan taong 1616, ginibong ninda ining banwaan asin paruko na inapod na Albay. An enot na kura paruko ay napagibo ki sadit na kapilya asin itinindog an "Mission de San Gregorio Magno de Sawangan".\nKan ika-1 Pebrero 1814, nagsabog an Bulkang Mayon na nagwalat ki dakolang pagkaraot sa lampas 200 taong pag-uswag. Huli kaini, napiritan an mga naka-istar na magbulod sa Taysan (kilala kaidto na "Makalaya"). An mga tawo ay permanente nang nag-istar sa "Taytay" (sa ngunyan : Bagumbayan) huli ta sa batas na hale sa Gobierno Superior na pinaluwas kan Oktubre 1, 1829, na pigbabawal an pagtindog ki bagong banwaan. Kan taong 1818, an pigaapud na "Sawangan", na kilala na kaidtong "Banwaan kan Albay" ay hiniwalay sa Cagsawa asin piggibo ining kapital kan "Partido de Ibalon" (an dating pangaran nin Provincia kan Albay).\nTransporte[liwaton | liwaton an gikanan]\nPinaghugot gikan sa "https://bcl.wikipedia.org/w/index.php?title=Syudad_nin_Legazpi&oldid=181775"\nHuring pigliwat an pahinang ini kan 12 Abril 2019, alas 15:19.


Girumdumon an mga Nasa Bilog na Panahon na Paglilingkod | Pag-aadalan\nAn Torrengbantayan—Pag-aadalan na Edisyon | Setyembre 2014\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Español Estonian Ewe Fijian Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Italian Sign Language Italiano Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Sign Language Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe Mizo Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nGirumdumon an mga Nasa Bilog na Panahon na Paglilingkod\n“Padagos ming ginigirumdom an saindong maimbod na gibo, an saindong mamumuton na pagpapagal.”—1 TES. 1:3, NW.\nAno an nagkapirang klase nin paglilingkod kan inot na siglo, asin paano sinda natabangan sa pinansiyal?\nAnong lain-lain na klase nin bilog na panahon na paglilingkod sa panahon niyato an pinapahalagahan mo?\nPaano ka makakatabang sa mga nasa bilog na panahon na paglilingkod?\n1. Ano an sabuot ni Pablo sa mga mahigos na naglilingkod ki Jehova?\nGINIGIRUMDOM ni apostol Pablo an mga nagpapagal para sa maugmang bareta. Siya nagsurat: “Padagos ming ginigirumdom an saindong maimbod na gibo, an saindong mamumuton na pagpapagal, asin an saindong pagtagal huli sa saindong paglaom sa satong Kagurangnan na Jesu-Cristo sa atubangan kan satong Diyos asin Ama.” (1 Tes. 1:3, NW) Sa katunayan, ginigirumdom mismo ni Jehova an mamumuton na mga pagpapagal kan gabos na maimbod na naglilingkod sa saiya, dakul man o dikit an kaya nindang gibuhon.—Heb. 6:10.\n2. Ano an pag-uulayan ta sa artikulong ini?\n2 Dakul sa mga kapwa lingkod ta—kaidto asin ngunyan—an naggibo nin darakulang sakripisyo tanganing maglingkod ki Jehova nin bilog na panahon. Hilingon ta kun paano naglingkod an nagkapira kan inot na siglo. Aramon ta man an lain-lain na klase nin bilog na panahon na paglilingkod sa panahon niyato asin kun paano ta gigirumdumon an namumutan na mga tugang na iprinesentar an sadiri tanganing maglingkod sa espesyal na mga paagi.\nMGA KRISTIYANO KAN INOT NA SIGLO\n3, 4. (a) Paano naglingkod an nagkapira kan inot na siglo? (b) Paano napaniguan an materyal na mga pangangaipo ninda?\n3 Dai nahaloy pagkatapos mabawtismuhan si Jesus, pinunan niya an gibuhon na malakop sa bilog na kinaban. (Luc. 3:21-23; 4:14, 15, 43) Pagkagadan niya, pinanginutan kan mga apostol niya an pagpahiwas kan gibuhon na ini nin paghuhulit. (Gui. 5:42; 6:7) Naglingkod an nagkapirang Kristiyano, arog ni Felipe, bilang ebanghelisador asin misyonero sa Palestina. (Gui. 8:5, 40; 21:8) Si Pablo asin an iba pa naghulit sa mas hararayong lugar. (Gui. 13:2-4; 14:26; 2 Cor. 1:19) An nagkapira—halimbawa, si Silvano (Silas), Marcos, asin Lucas—naglingkod man bilang parakopya o parasurat. (1 Ped. 5:12) Dakul na Kristiyanong babayi an naglingkod kaiba kan maimbod na mga tugang na lalaking ini. (Gui. 18:26; Roma 16:1, 2) Nakakaugmang basahon an Kristiyanong Griegong Kasuratan huli sa magagayon nindang eksperyensiya, na nagpapahiling man na ginigirumdom ni Jehova an mga lingkod niya.\n4 Paano nasuportaran an materyal na mga pangangaipo kan mga nasa bilog na panahon na paglilingkod kaidto? Kun beses, iniistimar sinda kan mga kapwa Kristiyano asin tinatabangan sa iba pang paagi, pero dai ninda inoobligar an mga ini na gibuhon iyan. (1 Cor. 9:11-15) May mga indibidwal asin kongregasyon na gikan sa buot na nagsuportar sa sainda. (Basahon an Guibo 16:14, 15; Filipos 4:15-18.) Si Pablo asin an saiyang kairiba nagtrabaho man nin por ora sana tanganing mataparan an sadiri nindang mga gastos.\nMGA NASA BILOG NA PANAHON NA PAGLILINGKOD SA PANAHON NIYATO\n5. Ano an sinabi nin sarong mag-agom dapit sa buhay ninda sa bilog na panahon na paglilingkod?\n5 Dakul man ngunyan an nagpapagal sa lain-lain na klase nin bilog na panahon na paglilingkod. (Hilingon an kahon na “ Lain-lain na Klase nin Bilog na Panahon na Paglilingkod.”) Ano an sabuot ninda sa pinili nindang karera? Puwede mong ihapot iyan sa sainda, asin posibleng marhay na mapapakusog ka kan saindang mga simbag. Pag-isipan an sarong halimbawa: Sarong brother na nakapaglingkod bilang regular payunir, espesyal payunir, misyonero, asin miyembro kan pamilyang Bethel sa ibang nasyon an nagsabi: “An paglaog ko sa bilog na panahon na paglilingkod an saro sa mga pinakamarahay na nagin desisyon ko. Kan ako 18 anyos, nasakitan akong pumili kun maadal ako sa unibersidad, matrabaho nin full-time, o mapayunir. Naeksperyensiyahan ko mismo na dai nalilingawan ni Jehova an mga sakripisyo mo tanganing paglingkudan siya nin bilog na panahon. Nagamit ko an ano man na mga talento ko o abilidad na itinao sako ni Jehova na dai magigin posible kun karera sa kinaban an pinili ko.” Nagkomento an agom niya: “An lambang asignasyon mi nakatabang sako na umuswag. Pauruutro ming namatian an proteksiyon asin paggiya ni Jehova na dai mi lamang maeeksperyensiyahan kun nagdanay kami sa buhay na kumbenyente para sa samo. Aroaldaw akong nagpapasalamat ki Jehova sa buhay mi bilang bilog na panahon na mga lingkod.” Gusto mo daw na magin arog man kaiyan an saimong buhay?\n6. Ano an sabuot ni Jehova kun dapit sa paglilingkod ta sa saiya?\n6 Siyempre, may mga dai ngunyan makakapaglingkod nin bilog na panahon huling dai iyan itinutugot kan saindang kamugtakan. Makakasiyerto kita na pinapahalagahan ni Jehova an saindang bilog na kalag na paghihinguwa. Isipon an mga nginaranan ni Pablo sa Filemon 1-3, kaiba an gabos na yaon sa kongregasyon sa Colosas. (Basahon.) Pinahalagahan sinda ni Pablo, patin ni Jehova. Sa kaparehong paagi, pinapahalagahan kan satong Ama sa langit an saimong paglilingkod. Pero, paano mo masusuportaran an mga naglilingkod ngunyan nin bilog na panahon?\nPAGTABANG SA MGA PAYUNIR\n7, 8. Ano an kalabot sa pagpapayunir, asin paano makakatabang sa mga payunir an mga tugang sa kongregasyon?\n7 Arog kan mga ebanghelisador kan inot na siglo, dakulang pamparigon sa mga kongregasyon an maiigot na payunir. Dakul an naghihinguwang gumamit nin 70 oras kada bulan sa ministeryo. Paano mo sinda matatabangan?\n8 Sinabi ni Shari na sarong sister na payunir: “Kun hihilingon garo baga makusog an mga payunir ta aroaldaw sindang naghuhulit. Pero kaipuhan man ninda nin pamparigon nin buot.” (Roma 1:11, 12) Saro pang sister na nakapagpayunir nin pirang taon an nagkomento manungod sa mga payunir sa kongregasyon niya: “Mahiguson sinda saka garo daing kapagalan sa paglilingkod. Pag isinasabay sinda sa lunadan sa pag-service, iniimbitaran na magkakan, tinatawan nin dikit na panggasolina o iba pang pinansiyal na tabang, nagpapasalamat sindang marhay. Nahihiling ninda na talagang nagmamakulog ka sainda.”\n9, 10. Ano an ginibo nin nagkapira tanganing tabangan an mga payunir sa saindang kongregasyon?\n9 Gusto mo daw matabangan sa ministeryo an mga payunir? Ini an pakiulay ni Bobbi na sarong payunir: “Mas kaipuhan mi an suporta pag ordinaryong aldaw.” Sinabi pa nin sarong kapwa payunir sa kongregasyon ninda: “Masakit makahanap nin makakaiba pag hapon.” Sarong sister na naglilingkod na ngunyan sa Bethel sa Brooklyn an maugmang nag-istorya manungod sa pagpayunir niya kaidto: “Sarong sister na may kotse an nagsabi, ‘Basta mayo kang kapartner, apudan mo sana ako ta iibanan taka sa pag-service.’ Talagang nakatabang siya sa pagpapayunir ko.” Sinabi man ni Shari: “Pagkatapos mag-service, sa parati solo-solo na sana an mga daing agom na payunir. Sa pana-panahon, puwede nindong imbitaran an mga daing agom na brother o sister sa saindong pampamilyang pagsamba. Kun iiiba nindo sinda sa iba pang aktibidad, makakatabang man iyan sa sainda na magdanay na makusog.”\n10 Ginigirumdom nin sarong sister, na mga 50 taon nang nasa bilog na panahon na paglilingkod, an pagpapayunir niya kaiba kan iba pang sister na daing agom: “Dinadalaw kami kan mga elder kada pirang bulan. Kinukumusta ninda an salud asin trabaho mi, saka hinahapot kami kun may mga problema kami. Talagang nagmamakulog sinda. Binibisita ninda kami sa apartment tanganing mahiling kun kaipuhan mi nin tabang.” Ipinapagirumdom kaini sa sato an pagpapahalaga ni Pablo sa pag-asikaso sa saiya kan sarong ama nin pamilya sa Efeso.—2 Tim. 1:18.\n11. Ano an kalabot sa pagigin sarong espesyal payunir?\n11 Maugma an nagkapirang kongregasyon na may naglilingkod na mga espesyal payunir. Dakul sa mga tugang na ini an naghihinguwang gumamit nin 130 oras kada bulan sa ministeryo sa langtad. Huli sa oras na ginagamit ninda sa ministeryo asin sa pagtabang sa iba pang paagi, dikit na sana o dai na ngani sindang panahon para sa sekular na trabaho. Tinatawan sinda kan sangang opisina nin dikit na allowance kada bulan tanganing makapokus sinda sa ministeryo.\n12. Paano matatabangan kan mga elder asin iba pang tugang an mga espesyal payunir?\n12 Paano ta matatabangan an mga espesyal payunir? Sarong elder sa sarong sangang opisina na nakakaulay an dakul sa sainda an nagsabi: “Kaipuhan na kaulayon sinda kan mga elder, aramon an kamugtakan ninda, asin hilingon kun paano sinda matatabangan. Iniisip kan nagkapirang tugang na naitatao na sa mga espesyal payunir an gabos nindang pangangaipo huling may allowance sinda, pero may maitatabang pa sa sainda an mga tugang sa kongregasyon sa dakul na paagi.” Arog nin mga regular payunir, pinapahalagahan man kan mga espesyal payunir kun may makaibanan sinda sa ministeryo sa langtad. Matatabangan mo daw sinda sa paaging ini?\nPAGTABANG SA NAGBIBIYAHENG MGA PARAATAMAN\n13, 14. (a) Ano an maninigo tang girumdumon dapit sa mga paraataman nin sirkito? (b) Ano sa paghuna mo an magigibo mo tanganing matabangan an mga nagbibiyaheng paraataman?\n13 An mga paraataman nin sirkito saka an saindang mga agom parating ibinibilang na mga makusog sa espirituwal. Totoo nanggad ini sa sainda, pero kaipuhan man ninda nin pamparigon sa buot asin makakaibanan sa ministeryo. Nauugma man sinda kun pig-iiba sinda sa tama sanang paglilibang. Paano kun magkahilang sinda asin maospital, na tibaad mangaipo pa nin operasyon o pisikal terapi? Nauugma nanggad sinda kun tinatabangan sinda kan mga tugang sa mga pangangaipo ninda asin pinapahilingan sinda nin personal na interes. Maiimahinar ta an pagmalasakit na ipinahiling ki Pablo asin sa mga kairiba kaini kan ‘namumutan na parabulong’ saka kagsurat kan librong Guibo na si Lucas.—Col. 4:14; Gui. 20:5–21:18.\n14 Kaipuhan asin pinapahalagahan kan nagbibiyaheng mga paraataman asin kan mga agom ninda an dayupot na mga katuod. Sarong paraataman nin sirkito an nagsurat: “Aram kan mga katuod ko kun kaipuhan ko nin pamparigon nin buot. Mapagmansay an saindang mga hapot kaya nasasabi ko sainda an mga ikinakahadit ko. Dakulang tabang na sako an pagigin marahay nindang paradangog.” Pinapahalagahan na marhay kan mga paraataman nin sirkito asin kan mga agom ninda an ipinapahiling na personal na interes kan mga tugang.\nPAGSUPORTAR SA MGA MIYEMBRO KAN PAMILYANG BETHEL\n15, 16. Taano ta mahalaga an paglilingkod kan mga nasa Bethel asin Assembly Hall, asin paano ta sinda masusuportaran?\n15 Sa bilog na kinaban, mahalagang marhay an suporta kan mga naglilingkod sa Bethel asin Assembly Hall sa gibuhon na pang-Kahadian sa mga nasyon na nasa pangangataman kan saindang sangang opisina. Kun may mga Bethelite sa kongregasyon o sirkito mo, paano mo maipapahiling na ginigirumdom mo sinda?\n16 Kan bago sindang abot sa Bethel, tibaad napupungaw sinda ta binayaan ninda an saindang pamilya asin mga katuod. Nagpapasalamat nanggad sinda kun nakikikatuod sa sainda an mga kapwa Bethelite asin mga tugang sa bago nindang kongregasyon! (Mar. 10:29, 30) Itinutugot kan regular nindang iskedyul nin trabaho na makaatender sa mga pagtiripon kan kongregasyon asin makikabtang sa paglilingkod sa langtad kada semana. Pero sa pana-panahon, may dagdag na mga trabaho an mga Bethelite. Kun nasasabutan ini kan mga kongregasyon asin ipinapahiling na pinapahalagahan ninda an mga Bethelite asin an mga gibuhon ninda sa Bethel, an gabos nakikinabang.—Basahon an 1 Tesalonica 2:9.\nPAGTABANG SA MGA BILOG NA PANAHON NA NAGLILINGKOD SA IBANG NASYON\n17, 18. Ano an mga asignasyon kan mga bilog na panahon na naglilingkod sa ibang nasyon?\n17 An nagkapira na nag-ako nin asignasyon na maglingkod sa ibang nasyon tibaad manibago sa mga pagkakan, lengguwahe, kostumbre, asin mga kamugtakan na ibang-iba sa kinatudan ninda. Taano ta inako ninda an siring na dipisil na mga pagbabago?\n18 An nagkapira misyonero, na an panginot na gibuhon iyo an maglingkod sa langtad na dakul an makikinabang sa inako nindang espesyal na pagsasanay. Nagtatao an sangang opisina nin simpleng istaran asin dikit na allowance para sa panginot nindang mga pangangaipo. An ibang naglilingkod sa ibang nasyon iinaasignar sa sangang opisina o sa pagtabang sa pagtugdok nin mga pasilidad kan sangay, remote translation office, Assembly Hall, o Kingdom Hall. Itinatao man sa sainda an kakanon, simpleng istaran, asin iba pang serbisyo. Arog kan mga miyembro kan pamilyang Bethel, regular sindang nag-aatender sa mga pagtiripon asin nakikikabtang sa ministeryo sa kongregasyon ninda, kaya bendisyon nanggad sinda sa dakul na paagi.\n19. Ano an maninigo tang tandaan manungod sa mga hali sa ibang nasyon na naglilingkod nin bilog na panahon?\n19 Paano mo gigirumdumon an mga nasa siring na bilog na panahon na paglilingkod? Tandaan na lalo sa primero, tibaad dai sinda tuod sa mga pagkakan sa lugar nindo. Isaisip ini kun iniimbitaran mo sindang magkakan; puwede mo ngunang ihapot kun ano an gusto nindang kakanon o gusto nindang manamitan. Magin mapasensiya mantang pinag-aadalan ninda an saindong lengguwahe asin mga kostumbre. Tibaad mangaipo nin panahon bago ninda masabutan an gabos na sinasabi mo, pero puwede mo sindang tukduan kan tamang pronunsiyasyon sa mabuot na paagi. Gusto nindang makanuod!\n20. Paano ta matatabangan an mga nasa bilog na panahon na paglilingkod asin an saindang mga magurang?\n20 Nagkakaedad an mga yaon sa bilog na panahon na paglilingkod, asin iyo man an saindang mga magurang. Kun Saksi an mga magurang, posibleng gustong-gusto nindang magdanay an saindang mga aki sa asignasyon kan mga ini. (3 Juan 4) Siyempre, kun kaipuhan kan mga magurang an pag-ataman, gigibuhon kan mga nasa bilog na panahon na paglilingkod an gabos nindang magigibo asin parati nindang dadalawon sagkod na posible an saindang mga magurang. Pero makakatabang an mga tugang na nakaistar harani sa mga magurang kan mga nasa bilog na panahon na paglilingkod. Puwede nindang asikasuhon an nagkakaedad nang mga magurang kun mangaipo sinda nin tabang. Tandaan na an mga nasa bilog na panahon na paglilingkod may importanteng mga responsabilidad sa pinakamahalagang gibuhon ngunyan sa bilog na kinaban. (Mat. 28:19, 20) Andam ka daw o an saimong kongregasyon na asikasuhon an mga magurang kan mga nasa bilog na panahon na paglilingkod kun mangaipo sinda nin tabang?\n21. Ano an namamatian kan mga nasa bilog na panahon na paglilingkod sa tabang asin pamparigon na itinatao kan iba?\n21 An mga nasa bilog na panahon na paglilingkod naglaog sa gibuhon na ini, bakong huli sa pinansiyal na pakinabang, kundi tanganing magtao—ki Jehova asin sa iba. Pinapahalagahan nindang marhay an ano man na tabang na maitatao mo. Ipinapahiling kan sinabi nin sarong sister na naglilingkod sa ibang nasyon an namamatian nin dakul: “Dawa halipot na surat nin pasasalamat igo na tanganing mamatian mong ginigirumdom ka ninda asin na maugma sinda sa ginigibo mo.”\n22. Ano an sabuot mo manungod sa bilog na panahon na paglilingkod?\n22 An paglilingkod ki Jehova nin bilog na panahon an pinakamarahay na paagi nin pamumuhay. Bako ining madali pero dakul kang manunudan, asin nakakakontento ini. Asin marahay na preparasyon ini para sa daing sagkod na maugmang paglilingkod na naghahalat sa gabos na maimbod na lingkod ni Jehova sa irarom kan saiyang Kahadian. Padagos lugod niyatong ‘girumdumon an maimbod na gibo asin mamumuton na pagpapagal’ kan mga naglilingkod nin bilog na panahon.—1 Tes. 1:3, NW.\nLain-lain na Klase nin Bilog na Panahon na Paglilingkod\nAn mga regular payunir sa parati naggagamit nin 70 oras kada bulan sa ministeryo asin naglilingkod sa kongregasyon ninda o sa lugar na dakula an pangangaipo.\nAn mga espesyal payunir sa parati naggagamit nin 130 oras kada bulan sa ministeryo asin iinaasignar sa mga lugar na dakula an pangangaipo.\nAn mga paraataman nin sirkito naglilingkod sa dakul na kongregasyon asin nanginginot sa ministeryo saka nagtatabang sa mga kongregasyon sa iba pang mga paagi.\nAn mga miyembro kan pamilyang Bethel naglilingkod sa sangang opisina o sa translation office na nagtatabang sa pagtao nin literatura o paggiya sa mga nasyon na nasa pangangataman nin sarong sangang opisina.\nAn mga misyonero sa parati iinaasignar na maglingkod sa ibang nasyon. Dakul na misyonero an naggagamit nin 130 oras kada bulan sa ministeryo.\nAn mga international servant asin international volunteer nagtatabang sa pagtugdok nin mga sangang opisina, remote translation office, Assembly Hall, asin Kingdom Hall sa lain-lain na nasyon.\nAn mga Kingdom Hall construction servant sinanay na magtugdok nin mga Kingdom Hall asin magtabang sa iba pang proyekto nin pagtutugdok sa nasyon ninda.\nI-share I-share Girumdumon an mga Nasa Bilog na Panahon na Paglilingkod\n‘Naghihinguwa’ Ka Daw Tanganing Makapaglingkod?\nKumbinsido Ka Daw na Yaon sa Saimo an Katotoohan? Taano?\nMaimbod na Paglingkudan an Diyos sa Ibong nin “Dakul na Kasakitan”\nMga Magurang—Pasturan an Saindong mga Aki\nAn Huring Kaiwal, an Kagadanan, Paparaon\nText Mga opsiyon sa pag-download AN TORRENGBANTAYAN—PAG-AADALAN NA EDISYON Setyembre 2014\nI-share I-share AN TORRENGBANTAYAN—PAG-AADALAN NA EDISYON Setyembre 2014\nAN TORRENGBANTAYAN—PAG-AADALAN NA EDISYON Setyembre 2014


Home / Unlabelled / 8 bulan na omboy nalamos sa irarom kan harong\n8 bulan na omboy nalamos sa irarom kan harong\nBicol Standard Newspaper Friday, September 14, 2018\nPIODURAN, Albay (Bicol Standard) -- Mayo na nin buhay an walong bulan na omboy kan ini madiscubre kan saiyang magurang na yaon na sa sirong kan saindang harong na namumugtak kataid kan sapa.\nSa report ni P/Chief Insp Joseph Jarabelo, hefe kan pulis digdi na an magurang kan omboy nag-ako sainda na hararom na maray asin nanok na entero si saindang pagkaturog nin huli halawig na bulog kan uran asin malipot an panahon.\nSabi sa pag siyasat, kan naguimata an mga magurang kan omboy, biyo ining nataranta, ta mayo na sa kataid ninda an kadurog na aki.\nPirang minutos sana, nadiscubre an omboy na yaon sa irarom o sirong kan saindang harong, mayo na nin buhay.\nSabi sa report, posible na amay naguimata an omboy, nagkamang hale sa higdaan, asin nahulog sa labot kan salog derecho sa sirong kan harong, na kan panahon na ito, halangkaw na an tubig na huli kan makusog na hugnak kan uran.\nAn harong kan familya kan biktima yaon sa guilid kan salog, kaya kun minalangkaw an tubig, inaabot an sirong kan saindang pig eestaran.\n8 bulan na omboy nalamos sa irarom kan harong Reviewed by Bicol Standard Newspaper on Friday, September 14, 2018 Rating: 5


Hebreo 13 | Bibliya Online | New World Translation\nPanghuring mga sadol asin pangungumusta (1-25)\nDai paglingawan an pagkamapag-istimar (2)\nMagpahiling nin hararom na paggalang sa relasyon mag-agom (4)\nMagsunod sa mga nanginginot (7, 17)\nMagsunod sa mga nanginginot (15, 16)\n13 Padagos kamong magkaminuruutan bilang magturugang. 2 Dai paglingawan an pagkamapag-istimar,* huli ta paagi kaiyan dai namangnuhan nin nagkapira na mga anghel an saindang inasikaso bilang bisita. 3 Girumdumon idtong mga nasa presuhan,* na garo man sana nakapreso kamong kaiba ninda, asin idtong mga pinapasakitan, huling kamo man mismo kapareho ninda na pisikal an hawak.* 4 Magpahiling an gabos nin hararom na paggalang sa relasyon mag-agom,* asin dai pagdigtaan an higdaan kan mag-agom, huli ta huhukuman nin Diyos an mga tawong imoral* asin mga parasambay. 5 An saindo lugod na pamumuhay dai mahilingan nin pagkamuot sa kuwarta, mantang kontento na kamo sa kun ano an igwa kamo. Huli ta siya nagsabi: “Dai taka nuarin man tatalikudan, asin dai taka nuarin man papabayaan.” 6 Sa siring mapapano kita nin kumpiyansa asin masabi: “Si Jehova* an sakuyang paratabang; dai ako matatakot. Ano an magigibo nin tawo sa sako?” 7 Isipon nindo idtong mga nanginginot diyan sa saindo, na nagpahayag sa saindo kan tataramon nin Diyos, asin miyentras na pighuhurop-hurop nindo an mga resulta kan saindang paggawi, arugon nindo an saindang pagtubod. 8 Si Jesu-Cristo dai nagbabago, kaidto, ngunyan, asin sagkod pa man. 9 Dai kamo magpadaya sa manlain-lain asin kakaibang mga katukduan, huli ta mas marahay sa puso na mapakusog paagi sa daing kapantay na kabuutan imbes na paagi sa mga kakanon,* na dai man nin naitataong pakinabang sa mga nagpaparaisip manungod diyan. 10 Igwa kita nin sarong altar na diyan mayong awtoridad na magkakan idtong mga nagsasagibo nin sagradong paglilingkod sa tolda. 11 Huli ta kun mapadapit sa mga hawak kan mga hayop na an dugo dinadara kan halangkaw na saserdote sa banal na lugar bilang dulot para sa kasalan, an mga iyan sinusulo sa luwas kan kampo. 12 Kaya, si Jesus nagsakit man sa luwas kan trangkahan kan siyudad tanganing pabanalon an mga tawo paagi sa sadiri niyang dugo. 13 Kun siring, magduman kita sa saiya sa luwas kan kampo, na dinadara an kasusupgan na saiyang dinara, 14 huli ta mayo kita digdi nin siyudad na nagdadanay, kundi interesadong marhay kitang naghahalat sa saro na maabot. 15 Paagi sa saiya, pirmi kitang magdulot sa Diyos nin atang nin pag-umaw, an buot sabihon, an bunga kan satuyang mga ngabil na hayag na nagpapatotoo mapadapit sa saiyang ngaran. 16 Dugang pa, dai nindo paglingawan an paggibo nin karahayan asin an paghiras sa iba kan mga bagay na igwa kamo, huli ta an Diyos nauugmang marhay sa siring na mga atang. 17 Magin masinunod sa mga nanginginot sa saindo asin magin mapagpasakop, huli ta binabantayan ninda kamo* asin ibinibilang nindang kargo ninda kamo, na sa siring magibo ninda ini na may kaugmahan asin dai nagagabatan, huli ta makakadanyar ini sa saindo. 18 Danay nindo kaming ipamibi, huli ta nagtitiwala kami na igwa kami nin malinig* na konsiyensiya, asin mawot niyamo na sa gabos na bagay gumawi kami nin sadiyosan. 19 Alagad lalo nang nakikiulay ako na mamibi kamo tanganing makabalik ako sa saindo sa madaling panahon. 20 Ngunyan an Diyos nin katuninungan, na iyo an nagbangon hali sa mga gadan sa panginot na pastor kan mga karnero—an satuyang Kagurangnan na Jesus na nagdara kan dugo kan daing sagkod na tipan— 21 lugod na sangkapan kamo nin lambang marahay na bagay para magibo an saiyang kabutan, na pinapahiro kita paagi ki Jesu-Cristo na gibuhon an nakakapaugma sa saiyang paghiling. Mapasaiya an kamurawayan sagkod nuarin pa man. Amen. 22 Sinasadol ko kamo ngunyan, mga tugang, na tawan tabi nin atensiyon an pampakusog na mga tataramon na ini, dahil halipot man sana an surat ko sa saindo. 23 Gusto kong maisihan nindo na pinalibre na an tugang niyatong si Timoteo. Kun mag-abot siya tulos, sabay kaming madiyan sa saindo. 24 Ipaabot nindo an sakuyang pangungumusta sa gabos na nanginginot diyan sa saindo asin sa gabos na mga banal. Nagpapaabot sa saindo kan saindang pangungumusta an mga taga Italia. 25 Mapasaindo gabos an daing kapantay na kabuutan.\n^ O “na magin mabuot sa mga estranghero.”\n^ Sa literal, “mga nakakadenahan; mga nakakadena.”\n^ O posibleng “na garo man sana nagsasakit kamong kaiba ninda.”\n^ O “sa matrimonya; sa pag-aguman.”\n^ An buot sabihon, mga regulasyon manungod sa kakanon.\n^ O “an saindong mga kalag.”\n^ Sa literal, “marahay.”